Kometari egin genion bisita, film labur batean Sustatu.eus - Teknologia albisteak\nKometari egin genion bisita, film labur batean\n2019-07-30 : 12:08\n2014 eta 2016 urteen artean garatu zen Rosetta espazio-misioa, zeinak kometa batean gizakiak eraikitako ontzi bat jarri zuen lehen aldiz (67P Txuriumov-Gerasimenko kometan izan zen). ESA Europako Espazio Agentziak zuzendu zuen misio hura, eta 2017an harekin erlazionatutako 400.000 irudi askatu zituzten. Irudi fondo hori baliatuz Christian eta Wolfgang Stangl anai austriarrek, 3.25 minutuko labur eder hau egin dute: The Comet.\nAnimazioan berezitutako zinegilea da Christian Stang eta bere anaia Wolfgang konpositorea da, soinu-bandaren egilea kasu honetan.\nSoinurako, konposizioaz gain, Kometaren abestia erabili dute, ESAk askatutako soinu-dokumentu bat. Noski, Txuriumov-Gerasimenkok ez du soinurik egiten espazioaren hustasunean, baina kometaren inguruko oszilazio magnetiko berezi batzuek ESAko ingeniarien arrera deitu zuten, eta hori "soinu" gisa prozesatu zuten.\nIrudien inguruan, digitalki ukituak izan dira, baina ez dago irudi gehigarririk edo 3D modelorik sartuta. Jatorrizko irudi artxiboak sarean jarraitzen du, ESAren Rosetta webgunean.\nESA agentziak beste kometara itzultzeko intentzioa dauka. Kometa zehatz bat aukeratu gabe, Comet Interceptor untzia eguzki-sistemako barne-aldeko orbitan jarriko da (Lurraren eta Eguzkiaren arteko inguruneetan), eta gero erabakiko da, gerturatzen diren kometen bideak azterturik, nora zuzendu.\nRosetta misioa izan zenaz, albiste gehiago Sustatuko artxiboetan:\nRosettaren misioaren kalkulu matematikoak.\nRosettako zundak kometan lur hartu zuenekoa.\nRosettaren azken agurra kometari.\nKontaketa erotikoa: Hondartzako Eneritz VI\nEuskal diseinu industrialaren erakusketa ederra Donostian\nReuben Wu argazkilariaren argi magikoak\nIruñeko Udalaren euskarazko Twitter kontuak milaka jarraitzaile lortu ditu\nGipuzkoako "Gordailua" ezagutu eta bisitatzeko aukera


Irribanda proiektua - Getxoko Andres Isasi Musikalia Elkartea\nIrribanda proiektua, Katxiporretak sorturiko formatua da. Euskadiko orkesta sinfonikoarekin grabatutako Sentitu, Pentsatu, Ekin! diska geroztik, eskuragarriago zegoen formatua bilatzen saiatu ziren eta herriko musika bandekin elkarlanean aritzea primerako irtenbidea izateaz gaiz, Euskal Herriko herri txoko ezberdinetara iristeko aukera ematen zien.\nIrrien Lagunak taldeko zuzendari artistikoak, Xabier Zabalak, musika bandentzako arregloak egin zituen, sinfonikoko diskaz abiatuz eta lan honen emaitzek, harrera ona izan dute Irribanda proiektua burutu den leku guztietan.\nProiektua aurrera eramateko kolaboratzaile askoren laguntza izango dute Pirritx, Porrotx eta Marimototsek. Lehenik eta behin Musikalia Elkarteko banda izango da oholtzan, formatuko protagonista nagusiak izango dira eta pailazoen abestiei doinu eta melodia jarriko diete.\nGonbidatuen abestiei babesa emateko, 100 abeslariz osaturiko abesbatza erraldoia izango dugu. Talde hau Biotz Alai Txikik, Lilura Abesbatzak eta Kimetz Abesbatzak osatuko dute.\nAzkenik, Etorkizuna Elkarteko txalapartariak eta herriko gitarjole eta ahotsak izango ditugu ikuskizunean zehar. Osotasunean, talde getxotarron kolaborazio erraldoia izango da primerako agertokian: Muxikebarriko Areeta agertokian. Guztira 750 ikuslerentzako edukiera du eta tamaina honetako ikuskizunen artean lehenetarikoa izango da.\nMusikalia Elkarteko arduradunak irailean hasi ginen Katxiporretako langileekin elkarlanean. Irailean kultur sailari aurkeztu eta urrian Xabier Zabalarekin elkartu ginen materiala bildu eta lanean hasteko. Musikariok abendian ekin genion prestaketa lanei eta otsailean abesbatzek.\nDiseinua: Aitor Baltziskueta


Irekia Eusko Jaurlaritza - Gobierno Vasco :: EHAA xedapena 201601760\nGaiak: ALDAKETA; LEGERIA; HERRI BABESA; LARRIALDIAK KOORDINATZEKO ZENTRUAK; LARRIALDIETARAKO PLANAK; NEURRI BEREZIAK\nHurrenkenaren zenbakia: 201601760\n1983/03/29an argitaratutako 1983/03/08ko 198300034 DEKRETUA indargabetzen du\n1996/04/22an argitaratutako 1996/04/03ko 199600001 LEGEA aldatzen du\n2004/03/05ean argitaratutako 2004/02/25eko 200400001 LEGEA aldatzen du\nEusko Legebiltzarrak 5/2016 Legea, apirilaren 21ekoa, Larrialdiak Kudeatzeko Legea aldatzekoa onartu duela jakinarazten zaie Euskadiko herritar guztiei\nLarrialdiak Kudeatzeko apirilaren 3ko 1/1996 Legea arau aitzindaria izan zen, sistema bakarrean bildu baitzituen edozein ezbehar motaren ondoriozko larrialdi arrunten ohiko kudeaketa eta hondamendi edo lazeria publikoen ondoriozko larrialdi kolektiboko egoeren aurreko erantzuna.\nIkusmolde horren abiapuntua zen, larrialdi-zerbitzuen koordinazioa eta lankidetza operatiboa lagungarria zela aparteko garrantzi kolektiborik gabeko kasuen aurrean herritarrei arreta eraginkorra emateko, eta, orobat, prestakuntza sustatzen zuela gizartea eta erakundeak geldiaraziko lituzkeen hondamendi baterako.\nAzken urteotako esperientziak erakusten duenez, eredu egokia hautatu da, etsenplu eta inspirazioa izan dena beste zenbait tokitan.\nHala ere, denboraren joanean agerian geratu da araututako ereduan badirela eguneratu beharra duten hainbat alderdi, hain zuzen ere, instituzio eta zerbitzuen jarduketen kontzertazioa eta elkarrekiko erlazioa indartzea, sistema informatikoak eta komunikaziokoak eguneratzea, Larrialdiei Aurre Egiteko eta Babes Zibilerako Euskal Sistemako zerbitzuen formakuntza indartzea edo jarduteko prozedurak estandarizatzea, eta, orobat, ekimen pribatua eta gizarte-ekimena sektore publikoaren jarduerarekin integratu beharra.\nEguneraketa horretarako, erabaki estrategikoak eta antolamenduari buruzkoak hartu behar dira, eta, erabaki horiek, zenbait kasutan, legezko neurri jakinak onartzea eskatzen dute.\nIldo horretan kokatzen da Euskadiko Segurtasun Publikoaren Sistema Antolatzeko ekainaren 28ko 15/2012 Legea. Lege horrek Larrialdiei Aurre Egiteko eta Babes Zibilerako Euskal Sistema euskal segurtasun-sistema globalagoan txertatzen du. Lege horretan, besteak beste, Polizia eta Larrialdietako Euskal Akademia arautzen da, Larrialdiei Aurre Egiteko eta Babes Zibilerako Euskal Sistemako kideen formakuntza eta gaikuntzarako tresna gisa, bai eta larrialdietako 1-1-2 telefonoaren zeregina ere.\nEuskadiko Segurtasun Publikoaren Sistema Antolatzeko ekainaren 28ko 15/2012 Legeak, segurtasun publikoaren sistema osoari aplikatu beharreko printzipio orokorrak finkatzeaz gain, larrialdien arloko legedia espezifikoari aipamenak egiten dizkio.\nAurreko diagnostikoak agerian utzi du indarrean dagoen erregulazioak hutsuneak dituela zenbait arlotan, esate baterako, aurreikuspenaren eta alertaren antolamenduan, herritarren eskubide eta betebeharretan, autobabeserako betebeharretan edo zehapen-araubidean.\nLege honetan proposaturiko aldaketaren asmoa da Larrialdiei Aurre Egiteko eta Babes Zibilerako Euskal Sistema sendotzea, haren ikuspegi integrala indartuz, funtzionamendua hobetzeko eta gaurkotzeko helburuarekin. Horretarako, koordinazioa hobetuko duen antolaketa-egitura publiko batean oinarritutako ereduaren alde egiten da legean, ikuspegi integrala ezarriz eta lehenetsiz, larrialdiek izan behar duten aurreikuspen eta erantzun egokia eskaini ahal izateko, eta orobat, formakuntza ere aintzat hartuz. Ikuspegi integral horren baitan, halaber, ezinbestekoa da boluntarioen erakundeen sarea eta haren antolakuntza eta kudeaketa sartzea, bai eta itsas salbamendua aurreikustea ere, herri-ikuspegia zein eremu guztien ikuspegia ahaztu gabe.\nHorretarako, legearen erreforman eduki hauek jorratzen dira:\na) Arriskuei eta horien aurka babesteko neurriei buruzko formakuntzaren eta informazioaren inguruan herritarrek dituzten eskubide eta betebeharrak arautzen dira, eta aldi berean, herritarrak larrialdiei erantzuteko mekanismoetan inplikatzen saiatzen da.\nb) Larrialdien aurreko aurreikuspeneko eta prebentzioko mekanismoak indartzen dira, alerten sarea arautuz, bai eta zerbitzu meteorologikoen eta babes zibilaren arteko lotura ere.\nc) Elementu kalteberak edukitzeagatik edo arriskutsuak izan daitezkeelako, segurtasunerako garrantzitsuak diren erakunde publiko edo pribatu guztiek Larrialdiei Aurre Egiteko eta Babes Zibilerako Euskal Sistemarekin duten lotura indartzen da.\nd) Autobabeserako eskubide eta betebeharrak arautzen dira, bai eta betebehar horiek bete daitezen sustatzeko mekanismoak ere.\ne) Bereizgarrien sorrera jasotzen da, larrialdietan esku hartzeko zerbitzuetako langileen ekintza nabarmenak eta larrialdi-egoeretan herritarrek zerbitzu horiekin izaten duten inplikazioa eta lankidetza aintzatesteko.\nf) Zehapen-araubide bat arautzen da, tipikotasun-printzipioaren araberakoa, babes zibileko eta larrialdietako legezko betebeharrak ez betetzeagatiko, edo larrialdiko deien arreta-zerbitzua nahasteagatiko arau-hausteak eta zehapenak biltzeko.\ng) Lurralde-antolamenduko tresnek eta hirigintza-planek arriskuen inbentarioa eta mapa kontuan hartzea aurreikusten da eta, horrez gain, arriskuei aurrea hartzeko eta gerta litezkeen hondamendien eta lazerien eraginak gutxitzeko neurriak ezartzea.\nh) Euskadiko Larrialdiak Koordinatzeko Zentroa arautzen da euskarri teknologiko eta logistikoaren oinarri-plataforma gisa, bai edozein motatako larrialdietan esku hartu behar duten zerbitzuekin komunikatzeko eta bai zerbitzu horien koordinazioa errazteko ere, babes zibileko planek eta aplikatu beharreko taktika operatiboek ezartzen dutena betez.\ni) Euskadiko Larrialdiak Koordinatzeko Zentroa Euskadiko larrialdi- eta segurtasun-zerbitzuetako zentral operatibo guztiekin konektatuta egotea ahalbidetuko duten neurriak hartzea aurreikusten da.\nj) Larrialdiko deiak hartzeko zerbitzua jasotzen da, 1-1-2 telefono-zenbaki bakarraren bidezkoa, helburu duelarik Euskadin edozein herritarrek egindako deiak jasotzea, larrialdia edo gertakaria identifikatzea, eta deia edo alarma helaraztea dagokion zerbitzu edo agintaritzari.\nk) Larrialdiei erantzuteko zerbitzu eta baliabide interesgarriak dituzten administrazio publikoekin hitzarmenak egitea sustatzen da, laguntza-eskaera edo larrialdi-deiei jarduketa azkar, integratu eta eraginkor batekin erantzutea bermatzeko.\nl) Hondamendien aurreko Laguntza Unitatearen erregelamendu bidezko eraketa xedatzen da, Eusko Jaurlaritzan segurtasun-arloko eskumena duen sailaren mende egongo dena, larrialdi-egoeran dauden pertsonak eta ondasunak babesteko, Euskal Autonomia Erkidegoaren lurraldean edo lurralde horretatik kanpo, haren laguntza eskatzen denean. Unitate horrek nazioarteko lankidetzako misioak ere gauzatu ahal izango ditu.\nm) Antolaketa-egitura publiko profesional bat jasotzen da, Eusko Jaurlaritzari eta babes zibileko egoeretako, larrialdi arrunteko egoeretako eta biktima anitzeko gertakarietako esku-hartzeak koordinatzeko eta laguntzeko eskumena duen sailari agindutako eginkizunak beteko dituena.\nn) Aldatu egiten da Euskal Autonomia Erkidegoko Administrazio Orokorreko eta honen Erakunde Autonomiadunetako Kidegoak eta Eskalak Antolatzeko otsailaren 25eko 1/2004 Legea, babes zibil eta larrialdietako eskala bat sortzeko eta agintaritzaren agenteen maila emateko larrialdietako operatiboak koordinatzen dituzten larrialdiei aurre egiteko eta babes zibileko langileei.\nñ) Boluntarioen erakundeek osatutako zerbitzu profesionalentzako laguntza-sareak sortzeko sustatze-neurriak jasotzen dira. Erakunde horietako kideak lankidetzan arituko dira baina ez dituzte zerbitzu profesionalak ordezkatzen, eta aurretik zehaztutako gutxieneko formakuntza eta prestakuntza izan behar dute.\no) Polizia eta Larrialdietako Euskal Akademiari esleitzen dio Larrialdiei Aurre Egiteko eta Babes Zibilerako Euskal Sistema osatuko duten aktoreen formakuntzaren eta prestakuntzaren eginkizun nagusia, Euskadiko Segurtasun Publikoaren Sistema Antolatzeko ekainaren 28ko 15/2012 Legean ematen zitzaizkion erantzukizunen arabera.\np) Legearen xede diren larrialdien artean sartzen dira Euskal Autonomia Erkidegoko eremuko jurisdikziopeko uretan gertatutakoak, itsas salbamenduaren arloan Estatutuan emandako eskumenen arabera.\nArtikulu bakarra.– Larrialdiak Kudeatzeko apirilaren 3ko 1/1996 Legearen aldaketa.\nBat.– Legearen 1. artikuluko lehenengo paragrafoa aldatzen da, eta honela egongo da idatzita aurrerantzean:\n«1.– Lege honen xedea da Euskal Autonomia Erkidegoko administrazio publikoen jarduketak antolatzea eta koordinatzea larrialdien prebentzio eta kudeaketaren arloan. Jarduketa horien helburua izango da pertsonak, ondasunak eta ondare kolektiboa babestea arrisku kolektibo larri, hondamendi eta lazeria publikoko egoeren aurrean, eta, orobat, era bateko eta besteko zerbitzu eta operatiboen koordinazioa beharrezkoa den urgentziako edo larrialdiko beste kasu batzuetan».\nBI.– Kapitulu berri bat eransten da: I bis kapitulua. Izenburu hau izango du: «I bis kapitulua. Eskubideak eta betebeharrak».\nHiru.– Artikulu berri bat eransten zaio I bis kapituluari: 2 bis artikulua. Honela idatzita egongo da:\n«2 bis artikulua.– Babes zibilari dagokionez, Autonomia Erkidegoan bizi diren pertsona guztiek eskubidea dute:\na) Informatuak izateko eragin diezaieketen arrisku kolektibo larriei buruz eta arrisku horiei aurre egiteko aurreikusitako jarduketei buruz. Informazio horrek ezin izango du, inola ere, indarrean dagoen legeriak babestutako daturik bildu.\nb) Informazioa eta jarraibideak jasotzeko hartu beharreko segurtasun-neurriei buruz eta jarraitu beharreko jokabideari buruz.\nc) Lankidetzan aritzeko babes zibileko lanetan.\nd) Zuzenean eragin diezaieketen babes zibileko eta larrialdietako planak egiteko prozesuan parte hartzeko, jendaurreko erakustaldiko eta kontsultako eta herritarren parte-hartzeko izapideen bitartez.\ne) Babes zibileko agintari eta zerbitzuetara jotzeko, arlo honekin lotutako arrisku, aurreikuspen eta dispositiboen inguruko kexak, eskaerak eta proposamenak aurkezteko\nf) Zerbitzu publiko eskudunek larrialdietako biktimak ahalik eta lasterren identifika ditzaten eta senitartekoei zein hurbilekoei informazio zehatza eskain diezaieten, helburu horretarako jarduketa-protokoloak ezarri beharko direlarik».\nLau.– Artikulu berri bat eransten zaio I bis kapituluari: 2 ter artikulua. Honela idatzita egongo da:\n«2 ter artikulua.– Autonomia Erkidegoan bizi den pertsona orok babes zibileko zereginetan laguntzeko betebeharra du lege honen eta lege hau garatzeko arauen arabera, eta, ildo horretan, betebehar hauek ditu:\na) Legez derrigorrezkoak diren autobabeserako plan eta neurriak hartu, mantendu eta aplikatzea, bai eta, hala badagokio, horiek garatzeko beharrezkoak diren bitarteko materialak eta giza bitartekoak mantentzea ere.\nf) Babes zibilaren arloko agintaritza eskudunak emandako larrialdiko jarraibide eta neurriak jarraitzea, baita agintaritza horrek emandako agindu orokor eta bereziak betetzea ere».\nBost.– Artikulu berri bat eransten zaio I bis kapituluari: 2 quater artikulua. Honela idatzita egongo da:\n«2 quater artikulua.– 1.– Hondamendi, lazeria publiko edo arrisku kolektibo larriko egoeren aurrean, edozein pertsona dago behartuta babes zibilaren arloko agintaritza eskudunak eskatutako prestazio pertsonalak ematera pertsonak, ondasunak eta ondare kolektiboa babesteko asmoz, sortutako egoeraren eta pertsona bakoitzaren aukeren neurrira. Zerbitzu horiek ematea nahitaezkoa da eta horregatik ez da inolako kalte-ordainik jasoko.\n4.– Hondamendi, lazeria publiko, hur-hurreko aurri edo arrisku kolektibo larriko kasuetan, eta beharrizan muturreko eta urgenteko egoeretan, zilegi izango da bizilekuan sartzea baldin eta pertsonek eta gauzek berehalako kalte larriak jasan ditzaten eragozteko bada».\nSei.– Artikulu berri bat eransten zaio I bis kapituluari: 2 quinquies artikulua. Honela idatzita egongo da:\n«2 quinquies artikulu.– Babes zibileko agintaritzarekin lankidetzan jarduteko betebehar berezia dute babes zibilerako jarduera garrantzitsua duten pertsona eta erakundeek eta, bereziki, honako hauek:\na) Urrakortasun edo arriskugarritasunagatik, indarrean dagoen araudiaren arabera autobabeserako neurriak hartzeko betebeharra dakarten jarduerak burutzen dituztenek.\nb) Enpresa publiko edo pribatuen arriskuen zaintza- eta babes-zerbitzuek.\nZazpi.– Artikulu berri bat eransten zaio I bis kapituluari: 2 sexies artikulua. Honela idatzita egongo da:\n«2 sexies artikulua.– 1.– Aurreko artikuluan aipatutako jarduerak eta zerbitzuak kudeatzen dituzten pertsona eta erakundeak behartuta daude babes zibilaren arloko agintaritza eskudunari informazioa ematera, babes egokia ziurtatzeko egiten dituzten jardueren inguruan, bai eta babes zibileko arriskuen eta horien bilakaeraren inguruan antzematen duten informazioa ere.\n2.– Enpresa publiko edo pribatuen arriskuen zaintza- eta babes-zerbitzuak babes zibileko laguntzailetzat hartzen dira ondorio guztietarako, eta misioak esleitu ahal izango zaizkie babes zibileko planetan, eta, hala badagokio, babes zibilaren arloko agintaritza eskudunak larrialdietan jarduteko errekeritu ahalko ditu.\n5.– Lege honetan araututako alertako edo larrialdiko egoeretan, titulartasun publiko edo pribatuko gizarte-hedabideak behartuta daude babes zibileko agintaritzarekin lankidetzan jardutera. Alerta- edo larrialdi-egoerak hala eskatuz gero, hedabide horiek, lehentasun osoz eta berehala, doan iragarri edo argitaratu behar dituzte agintariek helarazitako abisu eta jarraibideak. Kasu guztietan, komunikatua egiten duen babes zibilaren arloko agintaritza eskuduna zein den adierazi beharko da».\nZortzi.– Artikulu berri bat eransten zaio I bis kapituluari: 2 septies artikulua. Honela idatzita egongo da:\n«2 septies artikulua.– 1.– Babes zibilaren arloko agintaritza eskudunak herritarren eskubideei eragiten dieten jarraibide eta oharrak eman ahal izango ditu legeetan ezarritakoaren arabera, bai eta hartzaileek derrigor bete beharko dituzten neurriak hartu ere, aplikatu beharreko planean ezarritakoaren edo hondamendiak gertatzen direnean aktibatutako babes zibileko plan baten arabera, edo larrialdiak edo babestu beharreko ondasunek sortzen dituzten beharrek hala eskatzen dutenean.\nc) Arriskuko edo ekintzako eremuetarako sarbidea mugatzea.\nd) Zerbitzu publiko eta pribatuen erabilera edo ondasunen kontsumoa mugatu edo baldintzatzea.\ne) Leku jakin batzuetan jarduerak mugatu edo debekatzea eta arreta, prebentzio edo jokabide jakin batzuk hartzeko betebeharra ezartzea.\n3.– Manu honetan aipatzen diren neurriak zorrozki mugatuak egongo dira larrialdiari aurre egiteko beharrezkoa den denbora-tartera; halaber, neurriok arriskuaren araberakoak izango dira, eta ez dute inolako kalte-ordainik jasotzeko eskubiderik emango».\nBederatzi.– Atal berri bat eransten zaio II. kapituluari: I bis atala. Izenburu hau izango du: «I bis atala. Aurreikuspena».\nHamar.– Artikulu berri bat eransten zaio II. kapituluko I bis atalari: 8 bis artikulua. Honela idatzita egongo da:\n«8 bis artikulua.– 1.– Eusko Jaurlaritzan segurtasunaren arloko eskumena duen sailak egin eta zaintzen ditu Euskal Autonomia Erkidegoari eragiten dioten arriskuen inbentarioa eta mapa, Euskadiko Babes Zibileko Plana ere osatzen dutenak.\n3.– Euskadiko arrisku-mapa da dokumentu kartografiko ofiziala non seinalatzen, deskribatzen, kalifikatzen eta kokatzen den Autonomia Erkidegoari eragiten dioten arrisku garrantzitsuetako bakoitza, arrisku bakoitza agertzen den lurralde-eremua zehaztuz.\n4.– Euskadiko arriskuen inbentarioa eta mapa arriskuen analisi egokien arabera egingo dira, bereziki kontuan hartuz udalek eta foru-aldundiek egindako babes zibileko planetatik ateratako informazioa eta hainbat administrazio publikotako organoek arrisku bakoitzarentzat egindako arrisku-ikerketatik eratorritako datuak, eta, hala badagokio, hitzarmenak sinatu ahal izango dira.\nEuskadiko arriskuen inbentarioa eta mapa aldiro berrikusten eta eguneratzen dira.\n5.– Euskal administrazio publiko guztiei emango zaie Euskadiko arriskuen inbentarioaren eta maparen berri».\nHamaika.– Artikulu berri bat eransten zaio II. kapituluko I bis atalari: 8 ter artikulua. Honela idatzita egongo da:\n«8 ter artikulua.– 1.– Eusko Jaurlaritzan segurtasunaren arloko eskumena duen sailak babes zibileko informazio- eta alerta-sare bat eratu eta koordinatuko du; batetik, larrialdi-egoerak prebenitzeko, egoera horiek antzemateko eta horien jarraipena egiteko, eta, bestetik, pertsona, ondasun eta ondare kolektiboaren segurtasunarentzat mehatxu denari buruzko prebentzio-informazioa emateko babes zibileko agintaritzari, bereziki kalteberak diren zerbitzu publikoei eta herritarrei.\nHalaber, Autonomia Erkidegoko lurraldean egon daitezkeen beste kontrol- eta alarma-sistema publiko nahiz pribatu batzuk sare autonomikoan funtzionalki integratzeko ahalegina egingo da.\n3.– Herritarrentzako prebentzio-informazioa modu eraginkorrean zabaldu behar da hartzaile diren kolektiboak kontuan izanda, batez ere, haurren, adinekoen, desgaituen edo bereziki kalteberak diren beste kolektiboen kasuan.\n4.– Alerta edo alarmako instalazioen kokalekua Eusko Jaurlaritzan segurtasunaren arloko eskumena duen sailak zehaztuko du. Kokalekua erabaki ondoren, udal-plangintzako hirigintza-tresnek alerta edo alarmako instalazioetarako beharrezko kokaleku-aurreikuspenak bildu beharko dituzte.\n5.– Informazio eta alarma automatikoko sarea ezartzeko beharrezko ondasun edo eskubideen nahitaezko desjabetzea edo zortasunak ezartzea desjabetzearen arloan indarrean dagoen legeria orokorraren arabera egingo dira».\nHamabi.– Artikulu berri bat eransten zaio II. kapituluko I bis atalari: 8 quater artikulua. Honela idatzita egongo da:\n«8 quater artikulua.– 1.– Meteorologiako Euskal Zerbitzuak parte hartzen du aurreko artikuluan aipatutako informazio- eta alerta-sarean.\n2.– Jarduketa-programa bat prestatuko da meteorologia-fenomeno kaltegarriak iragartzen direnerako eta horien zaintzarako. Programa horrek kaltegarritasun-atalaseak definituko ditu, pertsonei edo ondasunei, zuzenean edo zeharka, kalteak eragiteko aukeraren arabera, bai eta atalase bakoitzean zerbitzu publikoei edo herritarrei jakinarazi beharreko abisu-buletinak ere».\nHamahiru.– Artikulu berri bat eransten zaio II. kapituluko I bis atalari: 8 quinquies artikulua. Honela idatzita egongo da:\n«8 quinquies artikulua.– 1.– Euskadiko Segurtasun Publikoaren Sistema Antolatzeko ekainaren 28ko 15/2012 Legearen 66. artikuluan jasotakoaren arabera, lurralde-antolamenduko tresnek eta hirigintza-planek kapitulu honetan araututako arriskuen inbentarioan eta mapan zehaztutakoa hartuko dute kontuan, eta gerta litezkeen hondamendien eta lazerien eraginak gutxitzeko eta arriskuak prebenitzeko neurriak hartuko dituzte. Eusko Jaurlaritzan segurtasunaren arloko eskumena duen sailak administrazio eskudunen eskura jarriko du plangintzaren xede den lurraldean dauden babes zibileko arriskuei buruzko informazioa.\n2.– Lurralde-antolamenduko tresnek, behin hasierako onespena jasota, larrialdien eta babes zibilaren arloan eskumena duen Jaurlaritzaren sailaren zuzendaritzaren nahitaezko txostena jaso beharko dute, tresna horietan onetsitako lurralde-ereduak eragin ditzakeen arrisku kolektibo larriko egoerekin lotutako alderdiei buruz. Txosten horren ondorioak kontuan hartu beharko dira lurraldearen erabileraren edo aprobetxamenduaren bateraezintasun legalik adierazten badute, pertsonen, ondasunen edo ondare kolektiboaren segurtasuna arriskuan jartzen dutelako. Txostena bideratzeko epea hilabetekoa izango da, eta epe horretan txostenik ematen ez bada, izapideak aurrera egin ahal izango du.\n3.– Hiri-antolamenduko plan orokorrak formulatu eta izapidetzeari dagokionez, Lurzoruari eta Hirigintzari buruzko ekainaren 30eko 2/2006 Legearen 90. artikuluan aurreikusitakoari jarraituz, udalek, plana egitea erabakitzen denean, Jaurlaritzan larrialdien eta babes zibilaren arloko eskumena duen saileko zuzendaritzari informazioa eskatuko diote dauden arriskuei buruz, antolamenduak zeintzuk errespetatu behar dituen jakiteko. Informazio hori emateko, gehienez ere bi hilabeteko epea egongo da, eta justifikazio tekniko eta juridikoarekin batera emango da.\n4.– Eusko Jaurlaritzan segurtasun publikoaren eskumena duen sailak arau hau aplikatuz egindako txostenen berri emango dio aldian-aldian Euskadiko Babes Zibilerako Batzordeari».\nHamalau.– Legearen 10. artikulua aldatzen da, eta honela idatzita egongo da:\n«10. artikulua.– 1.– Jardueren urrakortasun edo arriskugarritasunagatik, pertsonei, ondasunei edo ondare kolektiboari arriskuak eragin diezazkieketen jarduerak garatzen dituzten pertsona fisiko edo juridikoek autobabes-neurri hauek hartu beharko dituzte, erregelamendu bidez ezartzen den moduan:\na) Autobabeserako plan bat egitea, erregelamendu bidez ezarritako eduki eta prozedurak bilduko dituena, eta plan hori eta hartutako autobabeserako gainerako neurriak, bai eta horien aldaketak ere, administrazio eskudunari jakinaraztea.\nc) Autobabeserako arduradun bat izendatzea.\ne) Dagokion autobabeserako planean aurreikusten diren edo egoeraren arabera egokienak eta arrazoizkoenak diren neurriak aplikatzea.\nf) Agintari publikoei laguntzea herritarrentzako autobabes-neurriei buruzko informazioa zabaltzen eta neurri horiek sustatzen, haien jardueren eragin-eremuan.\ng) Babes zibileko agintariei eta horien agenteei jarduerari buruz eskatzen duten informazioa ematea eta, ikuskaritza-zereginetan dihardutenean, informazioa eskuratzen uztea.\ni) Beren jarduera, instalazio, zentro, establezimendu edo bulegoek babes zibilaren arloan eragin ditzaketen kalteak estaliko dituen erantzukizun zibileko aseguru bat edo beste finantza-berme baliokideren bat sinatzea.\n2.– Erregelamendu bidez katalogatuko dira aurreko paragrafoan aurreikusten diren autobabeserako neurriak hartzera behartuta dauden jarduera, instalazio, zentro, establezimendu edo bulegoak».\nHamabost.– Legearen 11. artikulua aldatzen da, eta honela egongo da idatzita aurrerantzean:\n«11. artikulua.– 1.– Autobabeserako planak dira jarduera, zentro, establezimendu, espazio, instalazio edo bulego baterako aurreikusitako esparru organiko eta funtzionala, eta horien helburua da pertsonen eta ondasunen gaineko arriskuak prebenitzea eta kontrolatzea, eta izan daitezkeen larrialdi-egoerei erantzun egokia ematea titularraren ardurapean dagoen eremuan, jarduketa horiek babes zibileko sistema publikoan integratzen direla bermatuz. Plan horiek, halaber, dagokion agirian jasoko dira.\n2.– Autobabeserako planak honako alderdi hauek bilduko ditu gutxienez:\na) Titularrak identifikatzea, eta jardueraren eta hura garatzen den instalazio eta eremuen deskribapena egitea.\nc) Arriskuak murriztera edo ezabatzera bideratutako neurriak ezarriko dituen prebentzio plan bat.\nd) Larrialdietako plan bat, larrialdiko egoeretan garatu beharreko neurriak eta jarduketak bilduko dituena, hala nola, alarma, sorospena eta ebakuazioa; bai eta plan hori babes zibileko planetan sartzea ere.\ne) Instalazioetan lan egiten duten pertsonentzako informazio, formakuntza eta hornikuntza egokia. Erregelamendu bidez hala eskatzen den kasuetarako, sorospen- eta laguntza-lanetan espezializatuta dauden talde profesionalak antolatuko dira, baliabide propioekin.\nf) Autobabeserako planean dauden neurrien eraginkortasunaz eta babes zibilaren arloko eskumena duten agintariekin eduki beharreko harremanez arduratuko den pertsonaren izendapena.\n3.– Autobabeserako planen bat izateko betebeharra duten enpresa, erakunde eta zentroek babes zibilaren arloko agintaritza eskudunarekin lankidetzan jarduteko betebeharra dute, eta beren planari buruz eskatzen zaien informazio guztia eman behar dute, bai eta sortzen dituzten larrialdiei egoki erantzuteko beharrezko bitarteko tekniko eta materialei buruz eskatzen zaien informazio guztia ere, instalazioen kanpoko aldeari eragiten badiote.\n4.– Behar bezala gaitutako teknikari adituek idatzi behar dituzte autobabeserako planak, jardueraren titularra den enpresa edo erakundearen erantzukizunpean, eta plan bakoitzaren motaren arabera, txostena egin behar zaie, eta homologatu edo onartu egin behar dira erregelamendu bidez ezarritakoari jarraituz.\n5.– Autobabeserako planen arduradunek parte hartu behar dute babes zibileko zerbitzu publikoetako agintari eta arduradunek eskatutako prebentzioko eginkizun edo eginkizun operatibo guztietan; bileretarako deia egiten zaienean bertaratu behar dute, planak barne hartutako edozein arrisku-egoerari edo planaren eraginkortasunari eragiten dion edozein gorabeheraren berri eman behar diete agintariei, eta autobabeserako plana aktibatu behar dute».\nHamasei.– Artikulu berri bat eransten da: 11 bis artikulua. Honela idatzita egongo da:\n«11 bis artikulua.– Euskal administrazio publikoek autobabesaren kultura sustatuko dute eta, bereziki, arrisku bereziko jardueretan aritzen diren enpresa eta erakundeen artean autobabeserako erakundeak eratzea, aholkularitza eta laguntza emanez».\nHamazazpi.– Artikulu berri bat eransten da: 11 ter artikulua. Honela idatzita egongo da:\n«11 ter artikulua.– 1.– Euskal administrazioek biztanleria arrisku kolektibo larriei, hondamendiei eta lazeriei aurre egiteko prestatzeko beharrezkoak diren jarduerak egin behar dituzte, informazioko eta dibulgazioko kanpainen bitartez bereziki.\n2.– Autobabesaren arloko betebeharrak dituzten jarduerak egiten dituen erakunde publiko eta pribatu orok administrazio publikoekin lankidetzan jardun behar du biztanleria prestatzeko jardueretan.\nAriketa, simulakro edo informazio-kanpainen sustatzaileek larrialdietako agintaritza eskudunari jakinarazi beharko diote, aldez aurretik, jarduera horiek egingo dituztela, bai eta jarduerok kontrolatzeko beharrezkoak diren datuak ere».\nHemezortzi.– Artikulu berri bat eransten da: 11 quater artikulua. Honela idatzita egongo da:\n«11 quater artikulua.– Ikastetxeen hezkuntza-zikloetan nahitaezkoa izango da babes zibilaren inguruko informazioko, prebentzioko eta dibulgazioko jarduerak programatzea, eta aldizka ebakuazioko ariketa edo simulakro bat egin beharko da, dagokion autobabeserako planaren aurreikuspenen arabera».\nHemeretzi.– Legearen 12. artikulua aldatzen da, eta honela egongo da idatzita aurrerantzean:\n«12. artikulua.– 1.– Babes zibileko agintaritzak errekeritu ahal izango die hartarako betebeharra daukatenei dagokien autobabes-plana aldatu, eguneratu edo berrikus dezaten, baldin eta aldaketarik izan bada plana egitea eragin zuten inguruabarretan; eta ohartaraziko die, emandako epean hala egin ezean, hurrengo paragrafoan aurreikusitako nahitaezko betearazpen-neurriak hartu ahal izango direla.\n2.– Autobabeseko neurriak bete ezean, agintaritzak hartu ahal izango du, hargatik zehatzeko ahalari kalterik egin gabe, aldez aurretik errekerimendua eginda eta modu arrazoituan, sor daitekeen arrisku-egoeraren probabilitatearen eta larritasunaren arabera, neurri hauetakoren bat edo batzuk:\na) Hertsatzeko isunak jartzea.\nb) Beharrezko irizten zaizkien babes-neurriak hartzea hartarako betebeharra daukanaren kontura, zeinari bere ondarearen gaineko premiamendu-bidez eskatuko zaion ordainketa, betearazpen-bidetik egin beharreko bilketa-prozeduraren arabera.\nc) Arriskua sortzen duen aktibitatea etetea edo establezimendu, instalazio edo eremua ixtea harik eta errekeritutako jarduketa bete arte.\n3.– Dolorik, errurik edo dagokion eginbidean hutsegiterik izanez gero edo norberaren babeserako legeak edo erregelamenduak hautsiz gero, euskal administrazio publikoek esku-hartze publikoen gastuak ordaintzea eskatuko diete erantzuleei, legeria zibilean aurreikusitakoaren arabera».\nHogei.– Artikulu berri bat eransten da: 12 bis artikulua. Honela idatzita egongo da:\n«12 bis artikulua.– 1.– Eusko Jaurlaritzak onartutako babes zibileko planek eskatu ahalko dute jardueraren jarraipen-planak prestatzea eta ezartzea, komunitaterako, haren egonkortasun ekonomiko eta sozialerako eta arrisku larri, hondamendi- edo lazeria-kasuetan azkar leheneratzeko ezinbestekoak diren azpiegitura kritikoetan eta funtsezko baliabideetan.\n2.– Ezinbesteko zerbitzuen jarraipen-planen helburua da arrisku larriko kasuetan, hondamendi- edo lazeria-kasuetan komunitaterako funtsezkoak diren zerbitzuak berehala berreskuratu, leheneratu edo jarraitzea ahalbidetzen duten neurri eta prozedurak aurreikustea, larrialdian zehar eta hura amaitu ondoren jardueraren ezinbesteko funtzioek iraungo dutela ziurtatuz.\n4.– Jarraipen-planetan aurreikusitako neurriak autobabeserako planetan eta azpiegitura kritikoak babesteko planetan aurreikusitako neurriekin koordinatu eta osatu beharko dira. Behar izanez gero, gainera, neurri horiek guztiak dokumentu bakarrean integratu ahal izango dira».\nHogeita bat.– III. kapituluko 23. artikuluaren bigarren paragrafoa aldatzen da, eta honela egongo da idatzita aurrerantzean:\n«2.– Eusko Jaurlaritzan segurtasun publikoaren arloko eskumena duen sailari dagokio lankidetza eta koordinazio egokia ziurtatzea kapitulu honetan jasotako larrialdietan esku hartzen duten zerbitzuen artean, funtsean Euskadiko Larrialdiak Koordinatzeko Zentroaren bidez artikulatzen direnak, zeinaren oinarrizko tresna taktika operatiboak baitira, kalterik egin gabe administrazio bakoitzak bere zerbitzu propioen barne-koordinaziorako izan ditzakeen zentroei».\nHogeita bi.– III. kapituluko 24. artikulua aldatzen da, eta honela egongo da idatzita aurrerantzean:\n«24. artikulua.– 1.– Euskadiko Larrialdiak Koordinatzeko Zentroa euskarri teknologiko eta logistikoko oinarri-plataforma da, babes zibileko planek xedatutakoari eta dagozkion taktika operatiboei jarraituz edonolako larrialdietan esku hartu behar duten zerbitzuen jarduna jakinarazteko eta haien arteko koordinazioa errazteko.\nc) Larrialdiaren garapenari jarraipena egitea, parte hartzen duten bitartekoei eta jartzen diren baliabideei buruzko informazioa jasoz, eta bitarteko eta baliabide horien koordinazioan laguntzea.\ne) Ekintzak Koordinatzeko Zentro eta Ekintza Integratuak Koordinatzeko Zentro gisa jardutea larrialdi aitortuko egoeretan, Autonomia Erkidegoaren babes zibileko plana aktibatu eta gero, plan hori aktibatzea formalki erabaki duen babes zibileko agintaritza eskudunaren zuzendaritzapean.\n3.– Euskadiko Larrialdiak Koordinatzeko Zentroa Eusko Jaurlaritzan segurtasunaren arloko eskumena duen sailaren barruan, larrialdiei aurre egiteko eta babes zibileko eskumena duen zuzendaritzari atxikita dago, eta sail horrek zehazten dituen lurralde-kokapenak izango ditu.\n4.– Eusko Jaurlaritzan segurtasun arloko eskumena duen sailak ezarriko ditu informatikaren eta telekomunikazioen arloko estandar teknikoak, zeinek ahalbidetuko baitute Euskadiko Larrialdiak Koordinatzeko Zentroaren eta Euskadiko larrialdietako eta segurtasuneko zerbitzuen zentral operatibo guztien arteko konexioa».\nHogeita hiru.– Artikulu berri bat eransten zaio III. kapituluari: 24 bis artikulua. Honela idatzita egongo da:\n«24 bis artikulua.– 1.– 1-1-2 telefono-zenbaki bakarraren bidezko larrialdiko deien arreta-zerbitzuaren xedea da Euskadiko lurraldean edozein herritarrek egindako deiak hartzea, larrialdia edo gertakaria identifikatzea eta deia edo alarma dagokion zerbitzu edo agintaritzari helaraztea, administrazio bakoitzaren barne-antolamenduaren arabera.\n2.– Deien arreta-zerbitzuak ez du barne hartzen herritarrak eskatutako laguntza materiala ematea, hori administrazio eta erakunde eskudunei baitagokie, eskumenak esleitzeko, antolatzeko eta funtzionatzeko dauzkaten arauekin bat etorriz.\nZerbitzua Euskal Autonomia Erkidegoko hizkuntza ofizial bietan ematen da. Eusko Jaurlaritzan segurtasunaren arloko eskumena duen sailak beharrezko bitartekoak jarriko ditu zerbitzurako sarbidea Europar Batasuneko estatuetako gainerako hizkuntza ofizialetan egin ahal izateko, bai eta desgaituek zerbitzua baliatu ahal izango dutela ziurtatzen dituzten bitartekoak bermatzeko ere».\nHogeita Lau.– Artikulu berri bat eransten zaio III. kapituluari: 24 ter artikulua. Honela idatzita egongo da:\n«24 ter artikulua.– 1.– Herritarrek edo erakundeek Euskadiko Larrialdiak Koordinatzeko Zentroarekin izaten dituzten elkarrizketak, bai telefonozkoak eta bai irratizkoak, grabatu egingo dira.\n2.– Larrialdi bat kudeatzeko prozesuarekin zerikusia duten jarduketa eta komunikazioak –telematikoak, telefonozkoak nahiz irrati bidezkoak– Euskadiko Larrialdiak Koordinatzeko Zentroaren kudeaketa-sisteman erregistratuta geratuko dira, eta informazio ofizialeko elementu bihurtu ahal izango dira larrialdi-gertakarien kudeaketari buruzko datuei dagokienez.\n3.– Larrialdi-gertakariei erantzuteko zerbitzua emateko, gertakari horiek kudeatzeko eta laguntza-jarduerak gauzatzeko beharrezkoak diren datu pertsonalak eta informazioa indarrean dagoen datu pertsonalak babesteko legeriaren arabera bildu eta tratatuko dira.\n4.– Euskadiko Larrialdiak Koordinatzeko Zentroak, ukituta dauden ezinbesteko zerbitzu guztien eskura jarriko du larrialdi-gertaeren kudeaketari buruzko informazioa, soil-soilik gertakari hori kudeatze aldera. Izaera pertsonaleko datuak emango dira, soilik, ezinbestekoa denean pertsonen osotasuna babesteko edo pertsonen hil edo biziko beharrizan bati erantzuteko.\n7.– Euskadiko Larrialdiak Koordinatzeko Zentroaren organo arduraduna izango da fitxategien erantzulea, eta datuen konfidentzialtasuna, segurtasuna eta osotasuna bermatzeko eta indarrean dagoen legeriak ukituei aitortzen dizkien eskubideak gauzatzeko beharrezkoak diren neurri teknikoak, kudeaketakoak eta antolamendukoak hartu beharko ditu».\nHogeita bost.– Paragrafo berri bat eransten zaio III. kapituluko 25. artikuluari: bigarren paragrafoa. Honela egongo da idatzita:\n«2.– Euskadiko Segurtasun Publikoaren Sistema Antolatzeko Legearen arabera, larrialdien kudeaketako eta babes zibileko sistemaren ezinbesteko edo oinarrizko zerbitzu diren horiek, zehazki, eginbehar hauek izango dituzte:\na) Beren eskumenen arabera, azkar, eraginkortasunez eta efizientziaz erantzungo diete larrialdi-egoerak konpontzeko aktibazio-eskaerei, eta haiei dagokie zehaztea gertakari bakoitzeko esku-hartzeari esleitu beharreko baliabide mota eta kopurua.\nb) Euskadiko Larrialdiak Koordinatzeko Zentroari informazioa emango diote mobilizatutako baliabideei buruz eta aktibaziorako, larrialdia dagoen lekura iristeko eta larrialdiaren bukaerako denborei buruz.\nc) Euskadiko Larrialdiak Koordinatzeko Zentroari informazioa emango diote ezagutzen dituzten gertakariei buruz, baldin eta gertakari horietarako, diziplina anitzekoak izateagatik, beharrezkoa bada administrazio bat baino gehiagoren zerbitzuek esku hartzea.\nd) Itzulerako informazioa emango dute Euskadiko Larrialdiak Koordinatzeko Zentroak aktibatuta jardun duten larrialdi-gertakariei buruz, larrialdiaren bilakaerari buruzko datuak emanez, gertakaria berriz tipifikatzeko eta funtsezko beste zerbitzu batzuk esku hartzeko datu esanguratsuak direnean».\nHogeita sei.– III. kapituluko 27. artikulua aldatzen da, eta honela egongo da idatzita aurrerantzean:\n«27. artikulua.– 1.– Eusko Jaurlaritzak erregelamendu bidez ezarriko ditu kapitulu honetan adierazitako larrialdiei erantzuteko interesgarriak izan daitezkeen zerbitzuak eta baliabideak dituzten administrazio eta erakundeek Euskadiko Larrialdiak Koordinatzeko Zentroan parte hartzeko eta lankidetzan aritzeko moduak.\n2.– Laguntza-eskaera edo larrialdi-dei baten aurrean azkar, modu integratuan eta eraginkortasunez jardungo dela bermatzeko, larrialdiei erantzuteko zerbitzu eta baliabide interesgarriak dituzten administrazio publikoekin hitzarmenak egitea sustatuko du Eusko Jaurlaritzak. Hitzarmen horietan honako hauek zehaztuko dira gutxienez:\na) Deia inplikatutako zerbitzura bideratzea edo zerbitzuaren bitarteko eta baliabideek esku-hartzea eragin dezaketen larrialdi-egoeren definizioa.\nb) Laguntza-eskaerak jakinarazteko protokolo edo prozedurak, eta gertakari edo larrialdian parte hartzen ari diren zerbitzuei itzulerako informazioa emateko mekanismoak.\n3.– Eusko Jaurlaritzak larrialdiei aurre egiteko antolaketa-egitura publikoa abiaraziko du, hari eta arloko eskumena duen sailari lege honek ematen dizkion eskumenak gauzatzeko babesa eta laguntza emateko egokiena izango dena, Larrialdiei Aurre Egiteko eta Babes Zibilerako Euskal Sistema osatzen duten agenteen koordinazioa eta zerbitzu-ematea errazteko helburuarekin, kontuan hartuta lege honen 2. artikuluaren eta Euskadiko Segurtasun Publikoaren Sistema Antolatzeko ekainaren 28ko 15/2012 Legearen 3. artikuluan jasotako printzipioak».\nHogeita zazpi.– 4. paragrafo berri bat gehitzen zaio 45. artikuluari, ondorengo testuarekin:\n«4.– Babes zibileko eta larrialdiei aurre egiteko prebentzioko eta jarduneko zereginetan boluntarioen erakunde bateko eskubide osoko kide boluntario gisa parte hartzeko, Eusko Jaurlaritzan babes zibileko eta larrialdietako arloan eskumena duen agintaritzak akreditatuta egon beharko da; horretarako eduki beharko dira Eusko Jaurlaritzak erregelamendu bidez zeregin horiek gauzatzeko ezartzen dituen curriculum-gaitasunak, Euskadiko Babes Zibilerako Batzordeak txostena egin ondoren.\nBeharrezko curriculum-gaitasunak egiaztatu ahal izango dira formakuntza-jarduera espezifikoak zein hezkuntza arautuko jarduerak gaindituta, edo lortutako lanbide-esperientziaren bidez.\nPolizia eta Larrialdietako Euskal Akademiak bere urteko formakuntza-planean sartuko du aipatu berri diren curriculum-gaitasunak eskuratzera bideratutako formakuntza-ikastaroak, aldez aurretik babes zibileko boluntarioen erakundeei galdetuta, haren eskaintza erakundeok egiten duten programazioarekin bateragarri egite aldera».\nHogeita zortzi.– 47. artikuluari 4. paragrafo berria gehitzen zaio. Honela idatzita egongo da:\n«4.– Euskal administrazio publikoek sustatuko dute bere baitan eta enpresa pribatuen eremuan ahalbidetuko dela neurriak hartzea, negoziazio kolektiboan adostutakoa erabat errespetatuz, besteren konturako langileek edo enplegatu publikoek babes zibileko boluntariotza-zereginak gauzatzeko aukera izan dezaten.\nLan-araudian edo enplegu publikoari buruzkoan xedatutakoaren helburuetarako, babes zibileko boluntarioek agintaritza eskudunak emandako mobilizazio-aginduei jarraitzeko nahitaezko betebehar publiko pertsonala dute, arrazoi justifikatua denean izan ezik, hark babes zibileko larrialdiei eta hondamendiei aurre egiteko dagokion plana aktibatu ostean».\nHogeita bederatzi.– 49. artikulu berria gehitzen da, ondorengo testuarekin.\n«49. artikulua.– Euskal administrazio publikoek sustatuko dute Larrialdiei Aurre Egiteko eta Babes Zibilerako Euskal Sisteman sortzea herritarrek laguntzeko eta parte-hartzeko sareak, langile profesionalen lana osatzeko, baina ez ordezkatzeko, boluntariotza gisa; horretarako ondokoak baliatuko dira:\na) Babes zibileko udal-egiturarekin lotutako Euskadiko babes zibileko boluntarioen tokiko erakundeak.\nAurreko paragrafoetan aipatutako organizazio eta erakundeak babes zibileko eta larrialdietakok organo autonomikoan helburu horrekin sortutako erregistroan inskribatuko dira Larrialdiei Aurre Egiteko eta Babes Zibileko Euskal Sistema osatzen duen sarearen baitan jarduteko beharrezko baldintza gisa, kasuan kasu dagokion bulegoaren mende».\nHogeita hamar.– Artikulu berri bat eransten zaio V. kapituluari: 50. artikulua. Honela idatzita egongo da:\n«50. artikulua.– Beren xedeen artean larrialdi-egoeran dauden pertsonak eta ondasunak artatzea duten eta Eusko Jaurlaritzarekin lankidetza-hitzarmen bat sinatzen duten izaera altruistako eta irabazi-asmorik gabeko erakundeak babes zibileko erakunde laguntzailetzat jo ahal izango dira. Erregelamendu bidez zehaztuko da hitzarmen horien edukia, eta, gutxienez, ondoko edukiak jasoko dira: erakundeek beren bitarteko eta baliabideak eskueran jartzea, lankidetzan aritzeko eta parte hartzeko moduak eta kasu horietan legozkiekeen konpentsazioak, bai eta erakunde horietako giza baliabideen formakuntza egiaztatua».\nHogeita hamaika.– Kapitulu berri bat eransten da: VI. kapitulua. Izenburu hau izango du: «VI. kapitulua. Bereizgarriak eta aintzatespenak».\nHogeita hamabi.– Artikulu berri bat eransten zaio VI. kapituluari: 51. artikulua. Honela idatzita egongo da:\n«51. artikulua.– 1.– Larrialdietan esku hartzeko zerbitzuetako langileen jarduketa aipagarriak jendaurrean aintzat hartzeko sariak sortuko ditu Eusko Jaurlaritzak, bai eta arrisku kolektibo larriko, hondamendiko edo lazeria publikoko egoeretan pertsonak, haien ondasunak eta ondare kolektiboa babesteko funtsezko lanean herritarren inplikazioa eta aipatutako zerbitzuei emandako laguntza aintzatesteko sariak ere.\n2.– Bereizgarri horiek jaso ahal izango dituzte Larrialdiei Aurre Egiteko eta Babes Zibilerako Euskal Sistemako zerbitzuek, zerbitzu horietako langileek, bai eta larrialdi-egoeren ondorioak gutxiagotzen eta arintzen laguntzen duten lanengatik nabarmendu diren pertsona eta erakundeek ere.\n3.– Sariak banakoei eta taldeei eman ahal izango zaizkie».\nHogeita hamahiru.– Kapitulu berri bat eransten da: VII. kapitulua. Izenburu hau izango du: «VII. kapitulua. Zehapen-araubidea».\nHogeita hamalau.– Artikulu berri bat eransten zaio VII. kapituluari: 52. artikulua. Honela idatzita egongo da:\n«52. artikulua.– 1.– Lege honetan tipifikatutako egiteak eta ez-egiteak larrialdiei aurre egitearen eta babes zibilaren arloko arau-hauste administratiboak dira, kasuan kasu izan litezkeen erantzukizun zibil eta penalei kalterik egin gabe.\n2.– Arau-hauste horiek oso larriak, larriak eta arinak izan daitezke.\n3.– Lege honen eremuan administrazio publikoek duten zehatzeko ahalmena arautuko da Euskal Autonomia Erkidegoko administrazio publikoen zehatzeko ahalmenari buruz indarrean dauden arauetan edo horien ordezkoetan xedatutakoaren arabera, eta lege honetan eta lege honen garapen-araudian ezarritakoaren arabera.\n4.– Enplegatu publikoei haien zereginetan erantzukizunak eskatu ahal izango zaizkie aplikagarri zaien funtzio publikoko araudian xedatutakoaren arabera».\nHogeita hamabost.– Artikulu berri bat eransten zaio VII. kapituluari: 53. artikulua. Honela idatzita egongo da:\n«53. artikulua.– 1.– Larrialdiei aurre egitearen eta babes zibilaren arloko arau-hauste oso larriak dira:\na) Autobabeserako nahitaezko planak ez prestatzea edo ez ezartzea, edo haietan aurreikusitako neurriak aplikatu behar direnean ez aplikatzea.\nb) Araudi espezifikoaren arabera erregistroan jasotzekoak diren datuak ez bidaltzea Euskadiko Autobabes Planen Erregistro Orokorrera, edo, datuak homologatu beharreko kasuetan ez homologatzea.\nc) Autobabeserako nahitaezko planak ez aldatzea, eguneratzea edo berrikustea, hala egin behar den kasuetan.\nd) Establezimendu, zentro edo jarduerek babes zibilaren eremuan eragin ditzaketen kalteak estaltzeko erantzukizun zibileko asegururik edo bestelako finantza-berme baliokiderik ez edukitzea.\ne) Babes zibileko agintaritza eskudunari eragoztea babes zibileko planei atxikitako baliabide eta zerbitzuen ikuskapena egitea, eta orobat, indarrean dagoen araudian aurreikusitako autobabeserako eskakizunak betetzen direla ikuskatzea eragoztea.\nf) Katalogatutako jarduera arriskutsuak kudeatzen dituzten erakundeek babes zibileko plan bat aktibatzea eskatzen duen larrialdia eragin dezakeen edozein egoera ezagutzen dutenean, berehala horren berri emateko betebeharra ez betetzea, eta autobabeserako planak aktibatzen dituztenean ez jakinaraztea.\nh) Arrisku larri, hondamendi edo lazeria publikoko egoeretan babes zibilaren arloko agintari eskudunek eta haien agenteek ematen dituzten aginduak edo jarraibideak ez betetzea.\ni) Arrazoi justifikaturik gabe, babes zibilaren arloko agintaritza eskudunak edo haren agenteek lege honen arabera agindutako prestazio pertsonalak egiteari uko egitea, plan baten aktibazioko edo larrialdi aitortuko egoeretan.\nj) Babes zibilaren arloko agintaritza eskudunak larrialdiari aurre egiteko beharrezkotzat jotzen dituen ondasunak aldi baterako errekisatu, esku hartu edo aldi baterako eta modu iragankorrean okupa ditzan galaraztea.\nk) Behin eta berriz uko egitea ondasun publikoen gaineko eskubideen titularrei edo zerbitzu publiko edo interes orokorreko zerbitzuak, osasun-zerbitzuekin lotutako jarduerak edo oinarrizko zerbitzu eta hornidurak kudeatzen dituztenei ezartzen zaizkien lankidetza-betebehar bereziak betetzeari.\n2.– Era berean, oso larritzat kalifikatuko dira larrialdiei aurre egitearen eta babes zibilaren arloko arau-hauste larri batengatik edo gehiagorengatik aurreko bi urteetan ebazpen irmo baten bidez zigortua izan den pertsona edo erakunde batek egindako arau-hauste larriak».\nHogeita hamasei.– Artikulu berri bat eransten zaio VII. kapituluari: 54. artikulua. Honela idatzita egongo da:\n«54. artikulua.– 1.– Larrialdiei aurre egitearen eta babes zibilaren arloko arau-hauste larriak dira:\nb) Linearen edo telefono mugikorraren titularrak egiazki ez identifikatzea 53.1.g), 54.1.a) eta 55.a) artikuluetan aipatzen diren deiak egiten dituen pertsona, hala egin dezala eskatzen zaionean.\nc) Babes zibileko planei atxikitako baliabide eta zerbitzuen egoera ikuskatzeko oztopoak jartzea, erabat eragotzi gabe, babes zibilaren arloko agintaritza eskudunari, eta orobat, indarrean dagoen araudian aurreikusitako autobabeserako eskakizunak betetzen direla ikuskatzeko oztopoak jartzea.\nd) Babes zibileko planei atxikitako bitarteko eta zerbitzuen egoera ikuskatzeko oztopoak jartzea,erabat eragotzi gabe, eta indarrean dagoen araudian aurreikusitako autobabeseko eskakizunak betetzen direla ikuskatzeko oztopoak jartzea.\ne) Larrialdi-egoerak eragin ditzaketen gorabehera edo gertakariak babes zibileko agintaritza eskudunari ez jakinaraztea, hori arau-hauste oso larria ez denean.\nf) Boluntarioak mobilizazio-agindura ez joatea agintaritza eskudunak plan bat aktibatzean edo larrialdi bat aitortzean, arrazoi justifikaturen bat izan ezean.\ng) Larrialdi bati aurre egiteko beharrezkoak diren ondasunak eta bitartekoak aldi baterako eta iragankortasunez errekisatu, esku hartu edo okupatzeko oztopoak jartzea, erabat eragotzi gabe, neurri horiek babes zibileko agintaritza eskudunak agindu dituenean.\nh) Babes zibileko agintaritza eskudunak edo haren agenteek alerta- edo larrialdi-egoeretan ematen dituzten agindu eta jarraibideak ez betetzea, hori arau-hauste oso larria ez denean.\ni) Autobabeserako planen arduradunek ez jakinaraztea planak estalitako arrisku-egoerari eragiten dion edozein gorabehera edo gertaera, eta orobat, arrisku-egoera horri aurre egiteko ezarritako baliabide eta zerbitzuen eraginkortasuna ez jakinaraztea.\nj) Babes zibileko plan baten aktibazio-egoeran egiten diren 55. artikuluko jokabideak, pertsonen bizia edo osotasun fisikoa arriskuan jarri badute edo hondamendiaren edo lazeria publikoaren arrisku-egoera edo ondorioak areagotu badituzte.\nk) Babes zibileko planen zerbitzura jarritako ekipamendu edo instalazioen funtzionamendu egokia larriki kaltetzea edo asaldatzea.\n2.– Era berean, larritzat kalifikatuko dira larrialdiei aurre egitearen eta babes zibilaren arloko arau-hauste arin batengatik edo gehiagorengatik aurreko bi urteetan ebazpen irmo baten bidez zigortua izan den pertsona edo erakunde batek egindako arau-hauste arinak».\nHogeita hamazazpi.– Artikulu berri bat eransten zaio VII. kapituluari: 55. artikulua. Honela idatzita egongo da:\n«55. artikulua.– Larrialdiei aurre egitearen eta babes zibilaren arloko arau-hauste arinak dira:\nb) Babes zibilaren eta larrialdien kudeaketaren arloko agintaritzak edo haren agenteek ezartzen dituzten neurriak edo jarraibideak ez betetzea edo ez errespetatzea ariketak edo simulazioak egiten direnean.\nd) Babes zibileko planen zerbitzura jarritako ekipamendu edo instalazioen funtzionamendu egokia kaltetzea edo asaldatzea, hori arau-hauste larria ez denean.\ne) Horretarako betebeharra dutenek babes zibileko agintaritza eskudunak ariketa edo simulakroetarako egindako mobilizazio-deira ez biltzea, arrazoi justifikatua denean izan ezik».\nHogeita hamazortzi.– 56. artikulu berria gehitzen zaio VII. kapituluari, ondorengo testuarekin.\n«56. artikulua.– 1.– Lege honetan tipifikatutako arau-hausteei aplika dakizkiekeen zehapenak isunak izango dira.\n2.– Arau-hauste larri eta oso larriengatiko zehapenekin batera zehapen osagarri hauek ere ezarri ahal izango dira:\na) Aldi baterako ixtea lokal, zentro edo instalazioa.\nb) Aldi baterako etetea arriskuko jarduerak.\nc) Nahitaezko baja ematea dagokien taldean, babes zibileko boluntarioen talde eta elkarteetako kideentzat.\nd) Desgaitzea beste edozein taldetan parte hartzeko, babes zibileko boluntarioen talde eta elkarteetako kideentzat».\nHogeita hemeretzi.– Artikulu berri bat eransten zaio VII. kapituluari: 57. artikulua. Honela idatzita egongo da:\n«57. artikulua.– 1.– Arau-hauste oso larriak 30.001 eurotik 600.000 eurora bitarteko isunarekin zigortzen dira. Horrez gain, lokala, zentroa edo instalazioa aldi baterako ixteko edo jarduera arriskutsuak aldi baterako eteteko agindua eman ahal izango da, gehienez urtebeterako, betiere zehapena eragin zuen arrazoia konpondu bada.\n2.– Arau-hauste larriak 1.501 eurotik 30.000 eurora bitarteko isunarekin zigortzen dira.\n3.– Arau-hauste arinak 150 eurotik 1.500 eurora bitarteko isunarekin zigortzen dira.\n4.– Babes zibileko boluntarioen erakunde, talde edo elkarteetako kideek egiten dituzten arau-hauste larriek eta oso larriek berekin dakarte Larrialdiei Aurre Egiteko eta Babes Zibilerako Euskal Sisteman boluntario gisa parte hartzeko desgaituta geratzea. Arau-haustea oso larria izanez gero, bost urtekoa izango da desgaikuntza, eta arau-haustea larria izan bada, hiru urtekoa. Gainera, arau-hausleari baja emango zaio babes zibileko laguntzaileak diren boluntario-elkarteen erregistroan, eta kendu egingo zaio babes zibileko boluntario izatearen egiaztagiria».\nBerrogei.– Artikulu berri bat eransten zaio VII. Kapituluari: 58. artikulua. Honela idatzita egongo da:\n«58. artikulua.– 1.– Lege honetan tipifikatutako arau-hausteak zehatzerakoan, egitateen garrantziarekiko eta arau-hausleen inguruabar pertsonalekiko proportzioan jardungo da.\ne) Pertsona erantzulearen jarrera eragindako kaltearen konponketan, galera handiagorik gerta ez dadin.\n2.– Arau-haustea denean neurri prebentiboak ez betetzea eta kalterik eragin ez zaienean pertsonei, ondasunei edo ingurumenari, aringarritzat hartuko da prozedura abiaraztea ekarri zuten arazoen konponketa, betiere jokabide arau-hauslean berriro erortzen ez bada.\n3.– Ez dira irizpide horiek aplikatuko arau-haustearen larritasuna handitzeko erabili direnean».\nBerrogeita bat.– Artikulu berri bat eransten zaio VII. kapituluari: 59. artikulua. Honela idatzita egongo da:\n«59. artikulua.– 1.– Lege honetan aurreikusitako arau-hausteen erantzule izango dira egitate arau-hauslea zuzenean edo zeharka gauzatu duten pertsona fisiko edo juridiko guztiak, bai eta jarraibideak edo aginduak eman dituztenak edo arau-haustea gauzatzeko ezinbestekoak diren bitartekoak jarri dituztenak ere.\n2.– Establezimendu eta industrien titularrak eta jardueren sustatzaile eta antolatzaileak lege honetan arautzen diren arau-hauste administratiboen erantzule izango dira, jarduera horietan parte hartzen duten pertsonek leku horietan arau-hausteak egiten dituztenean, arau-haustea prebenitzeko betebeharra betetzen ez dutenean, lege- edo erregelamendu-arauak urratuta.\n3.– Aipatutako titular eta antolatzaile edo sustatzaile horiek, era berean, erantzule izango dira, egitez edo ez-egitez, ikusle edo erabiltzaileek arau-hauste horiek egitea onartzen edo toleratzen dutenean. Permisibitatea edo tolerantzia izan dela ulertuko da, norberaren edo besteen arriskurik gabe eta egoeraren beharretara egokitutako bitartekoekin, erantzuleak arau-haustea ekidin ahal izan duenean.\n4.– 53.1.g), 54.1.a) eta 55.a) artikuluetan aurreikusitako arau-hausteengatiko erantzukizuna deiaren egileari dagokio zuzenean.\nDeiaren egilea edo eragilea adingabekoa edo ezgaia denean, gurasoak, tutoreak edo egitatezko edo zuzenbidezko zaintza dutenak izango dira egindako kalte-galeren eta, hala dagokionean, asaldatutako egoera bere onera ekartzearen erantzule solidarioak, adingabeek edo ezgaiek arau-hauste administratiboak egitea saihesteko dagokien betebeharra ez betetzeagatik.\nDeiaren egilea linearen edo terminal mugikorraren titularra ez den hirugarren pertsona bat denean, titularrak egiazki identifikatu beharko du hirugarren hori horretarako errekerimendua egiten zaionean, deia egindako eguna baino lehen telefonoa lapurtu diotenean izan ezik. Dagokion prozedura-izapidean eginbehar hori betetzen ez badu, 54.1.b) artikuluan aurreikusitako arau-hauste larriaren egile moduan zehatua izango da.\nModu berean erantzungo du linearen edo terminal mugikorraren titularrak, titular horri egotz dakiokeen arrazoiren bat dela-eta, hark identifikatzen duen arau-hausleari salaketa jakinaraztea ezinezkoa denean».\nBerrogeita bi.– Artikulu berri bat eransten zaio VII. kapituluari: 60. artikulua. Honela idatzita egongo da:\n«60. artikulua.– 1.– Zehatzeko ahala Autonomia Erkidegoko Administrazio Orokorrari, udalerriei eta Foru Administrazioari dagokie, artikulu honetan ezarritako eran, dagozkien eskumenenen arabera eta arau-haustea eragin duen jokabideak ukitutako planaren eremuarekin bat etorriz.\n2.– Euskal Autonomia Erkidegoko Administrazio Orokorraren zehatzeko ahala Eusko Jaurlaritzan segurtasunaren arloko eskumena duen sailak egikarituko du, honako atribuzio hauekin bat etorrita:\nb) Larrialdiei aurre egitearen eta babes zibilaren arloko zuzendaritza eskuduna menpe duen sailburuordetzako titularrari dagokio arau-hauste larriengatiko zehapenak ezartzea.\nc) Eusko Jaurlaritzan segurtasunaren arloko eskumena duen saileko titularrari dagokio arau-hauste oso larriengatiko zehapenak jartzea.\n3.– Zehapen-espediente bat izapidetzen ari den bitartean gertatzen bada espedientea izapidetu eta ebazteko eskumena beste administrazio batena dela, espedienteari hasiera eman zion organoak artxibatu egingo du espediente hori, eta egindako jarduketak administrazio eskudunari bidaliko dizkio, hark, hala badagokio, zehapen-prozedurari hasiera ematea erabaki dezan.\n4.– Euskal Autonomia Erkidegoko Administrazio Orokorreko eta toki- eta foru-administrazioetako organo eskudunek izapidetzen dituzten espedienteen berri emango diote elkarri, espedienteari hasiera ematea erabaki eta ondorengo hamar eguneko epean».\nBerrogeita hiru.– Artikulu berri bat eransten zaio VII. kapituluari: 61. artikulua. Honela idatzita egongo da:\n«61. artikulua.– 1.– Arau-hauste oso larriek bost urtera preskribatzen dute; arau-hauste larriek, hiru urtera, eta arau-hauste arinek, urtebetera.\n2.– Arau-hauste oso larriengatik ezarritako zehapenek bost urtera preskribatzen dute; arau-hauste larriengatik ezarritakoek hiru urtera, eta arau-hauste arinengatik ezarritakoek, urtebetera.\n3.– Euskal Autonomia Erkidegoko administrazio publikoen zehatzeko ahalaren inguruan indarrean dagoen araudiak xedatutakoaren arabera balioetsiko da arau-hausteen eta zehapenen preskripzioa».\nBerrogeita lau.– Artikulu berri bat eransten zaio VII. kapituluari: 62. artikulua. Honela idatzita egongo da:\n«62. artikulua.– 1.– Pertsona edo ondasunen segurtasunari eragiten dion gorabehera larriren bat gertatzen denean, babes zibilaren arloko agintaritza eskudunak erabaki ahal izango du kautelaz establezimendua berehala ixtea, instalazioak zigilatzea edo jarduerak etetea, Euskal Autonomia Erkidegoko administrazio publikoen zehatzeko ahalaren inguruan indarrean dagoen araudiak ezarritakoaren arabera.\n2.– Salbuespen gisa, pertsona edo ondasunentzako arrisku larria edo arrisku hur-hurrekoa dagoen kasuetan, neurri horiek babes zibileko agintariek edo haien agenteek hartu ahal izango dituzte, prozedurari hasiera eman aurretik, Euskal Autonomia Erkidegoko administrazio publikoen zehatzeko ahalaren inguruan indarrean dagoen arautegian aurreikusitakoaren arabera.\nNeurri horiek eraginik gabe geldituko dira, baldin eta, hartzen direnetik hamar egun igarota, zehapen-prozedura hasten ez bada, edo prozedurari hasiera emateko akordioak ez badauka neurri horiei buruzko berariazko erabakirik».\nBerrogeita bost.– Artikulu berri bat eransten zaio VII. kapituluari: 63. artikulua. Honela idatzita egongo da:\n«63. artikulua.– 1.– Lege honetan tipifikatzen diren arau-hausteei dagozkien zehapenak ezarri behar dira, betiere, pertsona, ondasun eta instalazioei eragindako kalte-galeren ordaina emateko betebeharra alde batera utzita.\n2.– Era berean, zehapen-prozeduratik eratorritako erantzukizun administratiboaz gain, erantzuleei eskatu ahal izango zaie asaldatutako egoera jatorrizko egoerara leheneratzea, betiere, hura posible denean.\n3.– Berrezartzea posible izango ez balitz, kalte-ordainaren balioa izango da egoera konpondu gabearena gehi eragindako kalte-galeren balioa.\n4.– Arau-hausleak berrezartzeko edo leheneratzeko eginbeharra betetzen ez duenean, administrazioak betearazte subsidiarioari ekin ahal izango du, haren kontura.\n5.– Dolozko edo zabarkeria larriko portaera bat tarteko delarik lege honetan aurreikusitako arau-hausteetako bat egiten duenak, larrialdi egoera sortuz edo larriagotuz, egoera hori konpontzeko egindako kostuak ordaindu beharko dizkio ogasun publikoari. Kalte-ordainezko ondorioen zehaztapena zehatzeko ebazpenean egingo da.\n53.1.g) artikuluan adierazitako kasuan, bereziki, eta kasu bakoitzean bidezko diren zehapenei kalterik egin gabe, baliabideen mobilizazioak eragiten dituen kalte-galerak ordaindu beharko dituzte arau-hausleek».\nBerrogeita sei.– Bigarren xedapen gehigarria aldatzen da. Aurrerantzean, honela idatzita egongo da:\n«Bigarren xedapen gehigarria\nEuskal Autonomia Erkidegoko Administrazio Orokorreko organo eskudunei dagokie giza bizitzen sorospeneko eta salbamenduko zerbitzuen koordinazioa eta bere jurisdikziopeko uretan bilaketako, erreskateko eta salbamenduko zerbitzuak ematea, itsas salbamenduaren arloko Estatuko legediaren arabera.\nXede horretarako, eta bitartekoak eta zerbitzuak eskualdatzen direnetik zehazten den maiztasunarekin, Eusko Jaurlaritzak itsas salbamendurako eta itsas kutsaduraren aurkako zerbitzuen plana onartuko du, haien jarduera koordinatzeko, sustatzeko eta pertsona gaituak prestatzeko. Era berean, itsasertza kutsaduraren aurka babesteko lurralde-plana onartuko du.\nAurreko lerrokadetan xedatutakoa egiterakoan, itsas salbamenduari dagokionez eta itsasoko kutsaduraren aurka indarrean dagoen araudian xedatutakoaren arabera jokatuko da».\nBerrogeita zazpi.– Laugarren xedapen gehigarria aldatzen da. Honela idatzita egongo da:\n«Laugarren xedapen gehigarria\nBabes zibileko boluntarioen erakundeetan edo suhiltzaile boluntario gisa lankidetza aktiboan emandako denbora, erakunde horietatik baztertuta izan ez bada arau-hauste larri edo oso larriagatik, merezimendutzat jo ahal izango da euskal administrazio publikoetan sartzeko edo horietan lan-kontratua egiteko, baldin eta lanpostu horien eginkizunak boluntario moduan egindako zerbitzuei edo lortutako gaitasun edo formakuntzari lotuta badaude, lege edo erregelamendu bidez ezartzen denaren arabera».\nBerrogeita zortzi.– Xedapen gehigarri bat eransten da: bosgarren xedapen gehigarria. Honela idatzita egongo da:\n«Bosgarren xedapen gehigarria\na) Bere eginkizunak betetzen ari direnean, agintaritza-agenteak dira.\nb) Arduraldi-, prestasun- eta lanordu-araubide berezia izango dute, haien ardurapeko zerbitzuen etengabeko funtzionamendua bermatze aldera, eguneko hogeita lau orduetan, urteko egun guztietan.\nc) Hautaketa-prozesuan exijituko da, prozesuaren zati gisa, dagozkion kategoria eta eginkizunetara egokitutako Polizia eta Larrialdietako Euskal Akademiak antolatu eta emandako ikastaro bat gainditzea, edo Euskal Herriko Unibertsitateko Segurtasun eta Emergentzien Kudeaketako gradu-titulua eskuratu izana. Ikastaro horiek egitea eskatuko zaie, halaber, babes zibileko langile espezializatuen lanpostuak beteko dituzten bitarteko langileei.\n2.– Eusko Jaurlaritzak, funtzio publikoaren eta babes zibilaren arloan eskumena duten sailek batera proposatuta, Larrialdiei Aurre Egiteko Eskalako langileei aplikagarria zaien araubidea garatuko du erregelamendu bidez, helburu horretarako aurreko paragrafoan ezarritako betekizunak garatuz.\nb) Eusko Jaurlaritzako babes zibileko eta larrialdietako agintaritzari laguntza profesionala ematea, babes zibileko planak eta taktika operatiboak egitean, horietan aurreikusitako neurriak aktibatu eta aplikatzean, eta, oro har, larrialdi-egoeretan.\nc) Larrialdiko eta babes zibileko egoeretan dagozkien esku-hartzeko eginkizunak betetzea, talde logistikoetan eta aginte-postu aurreratuetako zerbitzuetakoak barne, bai eta larrialdien kudeaketan inplikatutako zerbitzuen jarduketa koordinatzean dagozkienak legean aurreikusitako eran.\ne) Lege honetan arautzen diren ikuskatze-eginkizunak betetzea eta zehapen-espedienteak bideratzea, Autonomia Erkidegoaren babes zibileko eskumenen esparruan.\nf) Indarrean dauden legeetan xedatzen diren gainerakoak».\nBerrogeita bederatzi.– Xedapen gehigarri bat eransten da: seigarren xedapen gehigarria. Honela idatzita egongo da:\n«Seigarren xedapen gehigarria\n1.– Erregelamendu bidez eratuko da Hondamendien aurreko Laguntza Unitate bat, Eusko Jaurlaritzan segurtasunaren arloko eskumena duen sailaren mende egongo dena, larrialdi-egoeretan pertsonak eta ondasunak babesteko Euskal Autonomia Erkidegoaren lurraldean edo lurralde horretatik kanpo, haren laguntza eskatzen denean. Era berean, nazioarteko lankidetzako misioak ere egin ahal izango ditu.\n2.– Hondamendien aurreko Laguntza Unitatean parte hartu ahal izango dute, Euskal Autonomia Erkidegoko Administrazioko enplegatu publikoez gain, beste administrazio publiko batzuen edo erakunde pribatuen zerbitzuko langileek ere, dagokion hitzarmenaren bitartez, bai eta babes zibileko boluntarioek ere.\n3.– Hondamendien aurreko Laguntza Unitatea ez da Autonomia Erkidegoko Administrazioaren egitura organikoaren barruko administrazio-organo edo -unitate iraunkorra izango, eta ez du eragingo lanpostuen zerrendetan kide gehiago sartzea.\n4.– Hondamendien aurreko Laguntza Unitateko kideek egiten dituzten jarduerak borondatez eta doan egiten dira; hala ere, unitate horiek osatzen direnean Euskal Administrazioaren edo xede horretarako hitzarmenez administrazio horrekin lotutako beste administrazio batzuen giza baliabideekin, langile horiek guztiek beren ohiko lanpostuei dagozkien ordainsariak jasotzen jarraituko dute, atxikita dauden administrazio-unitatearen kontura, formakuntzari eta praktikaldiari eskaintzen dieten denboran zehar, bai eta larrialdietako misioetan aritzen diren aldietan ere.\n5.– Erregelamenduak ezarriko du unitatearen jarduketa- eta funtzionamendu-araubidea».\nBerrogeita hamar.– Xedapen gehigarri bat eransten da: zazpigarren xedapen gehigarria. Honela idatzita egongo da:\n«Zazpigarren xedapen gehigarria\nBaimena ematen zaio Eusko Jaurlaritzari lege honetan ezartzen diren zehapenen zenbatekoa eguneratzeko, kontsumoko prezioen indize orokorrean izaten diren gorabeheren arabera».\nLege hau indarrean sartzen denetik urtebeteko epean, taktika operatiboen berrikuspena eta eguneratzea egin beharko da. Prozesu hori Eusko Jaurlaritzak egingo du, ukitutako administrazio publikoen lankidetzarekin.\nIndargabetuta geratzen da martxoaren 8ko 34/1983 Dekretua, Ihardun-Antolakidetegiak sortaraztekoa (1983ko martxoaren 29ko EHAA, 37 zk.).\nAZKEN XEDAPENETAKO LEHENENGOA.– Testu bategina prestatzeko gaikuntza\nBaimena ematen zaio Jaurlaritzari lege hau indarrean jarri eta gehienez ere hamabi hilabeteko epean Larrialdiak Kudeatzeko apirilaren 3ko 1/1996 Legearen testu bategina egiteko. Testu bateginak testu bakarrean bilduko ditu bi legeak, zenbaki berria emango die hala behar duten artikulu, kapitulu eta xedapenei, zenbakitze berrira egokituko ditu testu bakarrean bildu beharreko legeen barne-igorpenak, eta araupetu, argitu eta harmonizatu egingo ditu batu beharreko testuak.\nAZKEN XEDAPENETAKO BIGARRENA.– Larrialdiei aurre egiteko eskala sortzea.\n1.– Aldatu egiten da Euskal Autonomia Erkidegoko Administrazio Orokorreko eta honen Erakunde Autonomiadunetako Kidegoak eta Eskalak Antolatzeko otsailaren 25eko 1/2004 Legea.\na) 14. artikuluaren A) letrari 9. zenbaki berri bat gehitzen zaio, honela idatzita:\n«A) Goi Mailako Teknikarien Kidegoa\n9.– Larrialdiei Aurre Egiteko Eskala».\nb) 15. 2 artikuluari h bis) letra berri bat gehitzen zaio, honela idatzita:\n«h bis) Goi Mailako Teknikarien Kidegoko Larrialdiei Aurre Egiteko Eskalan, unibertsitateko lizentzia edo gradua Arkitekturan, Ingeniaritzako modalitate eta aukera ezberdinetan, Ingurumen Zientzietan, Geologian, Fisikan, Kimikan, edo Nautika eta Itsas Garraioan».\nc) 16. artikuluari h bis) letra berri bat gehitzen zaio, honela idatzita:\n«h bis) Goi Mailako Teknikarien Kidegoko Larrialdiei Aurre Egiteko Eskalari, babes zibilaren arloan aholkatzea eta irizpideak ezartzea; Euskadiko Larrialdiak Koordinatzeko Zentroaren etengabeko funtzionamendurako beharrezkoa den laguntza profesionala ematea; Eusko Jaurlaritzako babes zibileko eta larrialdietako agintaritzari laguntza profesionala ematea, babes zibileko planak eta taktika operatiboak egitean, horietan aurreikusitako neurriak aktibatu eta aplikatzean, eta, oro har, larrialdi-egoeretan; larrialdiko eta babes zibileko egoeretan dagozkien esku-hartzeko eginkizunak betetzea, talde logistikoetan eta aginte-postu aurreratuetako zerbitzuetakoak barne, bai eta larrialdien kudeaketan inplikatutako zerbitzuen jarduketa koordinatzean dagozkienak ere legean aurreikusitako eran; aurreikuspen-, prebentzio-, plangintza-, analisi- eta ebaluazio-eginkizunak betetzea Autonomia Erkidegoaren babes zibilaren arloko eskumenak betetzeari dagokionez; lege honetan arautzen diren ikuskatze-eginkizunak betetzea eta zehapen-espedienteak bideratzea, Autonomia Erkidegoaren babes zibileko eskumenen esparruan, eta indarrean dauden legeetan xedatzen diren gainerakoak».\nd) Bigarren xedapen gehigarriaren lehen paragrafoari f) letra berri bat gehitzen zaio, honela idatzita:\n«f) Goi Mailako Teknikarien Kidegoko Larrialdiei Aurre Egiteko Eskalan integratu ahal izango dira Larrialdietako teknikariko plazak integrazio edo deialdi publiko bidez eskuratu zituzten eta lege hau indarrean sartu aurreko bi urteetan aipatutako eskalari atxikitako lanpostuen titularrak izan diren edo horiek bete dituzten funtzionarioak».\n2.– Larrialdietako Eskalan integratzeko aukera lanpostu-zerrenda lege honetara egokitu izana argitaratzen denetik sei hilabeteko epean gauzatuko da. Borondatez integratzeko aukera erabiltzen ez dutenek ordura arteko baldintza beretan eutsiko diete euren lanpostuei.\n3.– Beren eginkizunen arabera Larrialdiei Aurre Egiteko Eskalako lanpostu gisa birsailkatzen diren lan-kontratuko lanpostuak funtzionarizatu egingo dira. Lanpostu horiek betetzen dituzten lan-kontratuko langileek, edo beren lanpostua gordetzeko eskubidea dutela eszedentzia-egoeran daudenek, lege hau indarrean sartzean, aipatutako eskalarako lehiaketa-oposizioko sistemaren bidez deitutako barne-sustapeneko hautaketa-prozesu murriztu batean parte hartu ahal izango dute, betiere beharrezko titulazioa badute eta gainerako baldintzak betetzen badituzte; ondorio horietarako, meritu gisa balioetsiko dira lan-kontratuko langile finko gisa emandako zerbitzuak eta izaera hori eskuratzeko gainditutako hautaketa-probak.\nProzesua gainditzen duten langileak karrerako funtzionario izendatuko dira eta lan-kontratuko langile finko gisa betetzen zuten lanpostuei atxikiko zaizkie, eta lan-kontratuko langile finko gisa zuten antzinatasuna eta jasotzen zuten gutxieneko soldata bermatuko zaie.\nBorondatez sartzen ez diren edo hautaketa-prozesu hori gainditzen ez duten langileek betetzen dituzten lanpostuetan jarraituko dute, lanbide-sustapeneko aukerei inolako kalterik egin gabe.\nAZKEN XEDAPENETAKO HIRUGARRENA.– Indarrean sartzea.


Hondakinen Batzordearen lehen bilera gaur da, Iztietan »\nurtarrilak 14 |\nHondakinen Batzordea auzoz auzoko bilerak egiten hasiko da, eta gaur izango du lehenengoa Iztietako auzo elkartean, 19:30ean. Bihar, berriz, Kaputxinoetako auzo elkartean izango da, 18:00etan, eta etzi Agustinetako auzo elkartean. lehenik eta behin, hondakinen herriko egoeraren berri eman, eta gero, horiek biltzeko sistema egokienaren inguruan hitz egiteko. Bi fasetan emango dituzte aurrera bilerak. Lehenengoan (orain […]\nItalee Lucas eskoltak ordezkatuko du Lindsay Harris »\nHondarribia-Irun saskibaloi taldeak Italee Lucas estatubatuarra fitxatu du, Gabonetako oporraldian taldea utzi duen Lindsay Harris herrikidearen hutsunea betetzeko. Lucas 172 zentimetroko eskolta-hegalekoa da, 23 urte ditu eta North Carolina unibertsitatean jokatu zuen, azken denboraldian partidako 15 puntu sartu zituelarik. Aurten, Italee Lucas Errumaniako Satu Mare taldean ari zen jokatzen eta zenbaki onak azaldu ditu hango […]\nAzkan bost partiduak galdu barik amaitu dute Artibaiko nagusiek lehenengo buelta »\nAzken bost partiduak galdu barik amaitu dute ligako lehen buelta Artibai Futbol Taldeko nagusiek. Lekua hartzen eta taldea sendotzen joan dira apurka-apurka, eta bigarren bueltan bide horretatik jarraitu eta beheko postuetatik irtetzea dute helburu. 16 puntugaz amaitu du lehenengo buelta lurraldeko lehen mailan jokatzen duen taldeak, hamaseigarren postuan. Jende gazte eta barriak osotzen du taldea, […]\nErrepideen egoerari buruzko informazioa, telefonoak eta webguneak »\nErrepideen egoerari buruzko informazio zehatza honako zerbitzuetan jaso daiteke: – Nafarroa: 900400100 doaneko telefono zenbakian eta cfnavarra.es webgunean. – Araba, Bizkaia eta Gipuzkoa: 902112088 zenbakian eta trafikoa.net webgunean. – Lapurdi, Nafarroa Beherea eta Zuberoa: 0800100200 zenbakian eta bison-fute.equipement.gouv.fr webgunean.\nMarlaxkak Gipuzkoako Xake Liga hasi du, maila guztietan lehen aldiz »\nAsteburuan taldekako Gipuzkoako Xake Liga hasi zen eta aurten lehen aldiz Hondarribiko Marlaxka Elkarteak maila guztietan parte hartuko du. Lehen jardunaldian bi garaipen eta bi porrot izan zituzten hondarribiarrek. Gorengo Mailan, Marlaxka A taldeak Arrasaten jokatu zuen eta irabazi, Arlutz Brekin (1-3). Goio Uriartek, Manu Mayok eta FJ Torresek euren partidak irabazi zituzten, eta Nabar […]\nOspatzeko moduko eguna delako »\nDuela 20 urte lortu zuen Arratzuk Gernikagandik bereizi eta herri izatea. Ospatzeko moduko eguna da hori, eta, horregatik, Arratzuko hainbat bizilagun batu eta jai giroan murgildu ziren atzo. Egunaren hasieran, herriko alkate izandakoek eta egun agintean denak hartu zuten protagonismoa; izan be, udaletxeko balkoira atera eta herritarrei zuzenduta zenbait kontu azaldu zizkieten; esaterako, desanexioa lortzeko […]\nErdira jaitsi dute Antio hartzen duen ostalariak ordaindu beharreko kanona »\nZumarragako Antioko Interpretazio Zentroko ostalaritza zerbitzua eta museoa udaberrian inauguratuko dituzte\nKartzelan egotea zer den jakiteko »\nKartzelan egotea zer den jakiteko aukera du orain herritarrak, Oier Goitia presoaren poema liburuari esker. Hala azaldu dute, Oier Gonzalez eta Mitxel Sarakasketa preso ohi eta Ataramiñeko kideek Fakin Xokona liburuaren aurkezpenean. 30 bat lagunen aurrean, liburua kaleratu duen Ataramiñe elkartearen historiaz mintzatu ostean, performance txiki bat egin zuten aurkezpenean\nAbadiñok irabazi du 680 kiloko sokatira txapelketa, Muruetan »\nSaio guztiak irabazita, Abadiñoko sokatira taldeak nagusitasun ikaragarria erakutsi zuen Muruetan jokatutako 680 kiloko Euskal Herriko txapelketan. Abadiñarrak txapelketa irabazteko faborito nagusiak ziren, eta aurreikuspenak bete zituzten urteko lehen txapela jantzita. Muruetako sokatira taldeak, bestalde, maila edarra emon zuen, lehenengo parte hartzean. Laugarren postuan sailkatu ziren, tiraldietan “uste baino hobeto” moldatu ostean. Javier Ondarza Muruetako […]\nBihar, marea biziak »\nBihar, urtarrileko marea bizienetakoak izango dira. Pasaiako Portuaren egutegiaren arabera, 06:51ean 4,40 metroko altuera izango du itsasoak Pasaian, eguneko lehen itsasgoran. Bigarrena (19:15ean izango da) baxuagoa izango da, 3,99 metrokoa. Hortaz, Bi…


Lana eta langabezia kobratzea posible da? | Consumer\nLana eta langabezia kobratzea posible da?\nLegeak aukera ematen du prestazioa lanaldi partzialeko edo iraupen mugatuko lanekin bateratzeko.\nOhikoena da pentsatzea langabezia-prestazioa lan egin ezin dutenek soilik jasotzen dutela diru-laguntza. Hala ere, langabeziaren helburua langabezia ez ezik, zigortutako ekonomia batean sor daitezkeen lan-baldintza txarrak ere arintzea da: produkzio-jardueretan eskatutako eskulan-ordu gutxi, lan-kontratu zaborrak eta gaizki ordaindutako lanpostuak. Espainiako legeriak, egoera jakin batzuetan, langabeziaren kobrantza lanaldi partzialeko edo iraupen jakin bateko lanekin bateratzeko aukera aurreikusten du. Baldintzak aldatu egiten dira lana besteren kontura, norberaren kontura edo autonomiaren kontura egiten den, baina aukera bat dira krisiari aurre egiteko eta Gizarte Segurantzari egiten zaion iruzurrean ez erortzeko, 180.000 eurotik gorako isunak izan baititzake langileentzat.\nLana ez eskuratzeak eta hileko gastuei aurre egin beharrak, zorrak ordaintzeak eta abarrek, sarritan, galdutako dirusarreren maila lortzeko alternatibak bilatzera behartzen dute. Horrela, langabeak legez kontrakoak ez diren lan egoeretan eror daitezke. Besteak beste, enplegu-emailearekin ados jarrita, kaleratze bat asmatzea, langabezia aldi berean kobratzeko, krisiaren hasieratik maiz gertatzen den bezala, edo bere kontura lan egiten hastea alta hartu gabe, aurreko kaleratzeagatiko prestazioa kobratzen den bitartean.\nPrestazioaren zenbatekoa lan egindako denboraren proportzioan murriztuko da.\nAtzemanez gero, iruzur horrek ondorio larriak ekar diezazkioke arau-hausleari: etorkizunean langabezia-asegurua kobratzeko aldi baterako inhibizioa, kobratutako kuotak ordaintzeko betebeharra edo langileentzako isunak. Orain dela hilabete bat baino gehixeagora arte, langabezia kobratzen zuen profesional batek 6.000 euroko isuna ordaindu behar izan zuen gutxienez.\nGaur egun, ezkutuko ekonomiaren aurkako planaren esparruan, langileentzako gutxieneko zenbatekoak 10.000 eurora igo dira, gutxienez, eta 187.515 euro gehienez. Hori, iruzurrez kobratutako diruaren itzulketa kontuan hartu gabe. Baina, egoera kritiko batek dakarren beharraz haratago, beharrezkoa al da egoera horretan erortzea langabezia-asegurua ez galtzeko, lana lortuz gero?\nErantzuna ez da. Izan ere, eguneko zortzi orduko lanaldian (40 ordu astean) egindako langabezia-prestazioaren kalkuluak onartzen du langabezia-aldi batean lortutako lanaldi partzialeko lan berri batean emandako orduak prestaziotik deskontatzea.\nLanaldi partzialeko lan-kontratua lortzen dutenek (lanaldi osoko langile batek baino lanaldi laburragoko kontratua dutenek, jarduera-sektore horretako hitzarmenaren arabera) langabezia kobra dezakete, nahiz eta prestazioaren zenbatekoa lan egindako denboraren arabera murriztuko den.\nEstatuak lanaldi osora arte lan egiten ez den lanaldiaren portzentajea bakarrik ordaintzen du: 40 orduko hitzarmena duen jarduera-sektore batean astean 10 orduz lan egiten duen pertsona batek lanaldiaren %25 egingo luke. Horregatik, prestazioa portzentaje horretan murriztuko litzateke: langabezia 1.000 eurokoa bada hilean, 750 euro kobratuko lirateke, gehi lan egindako 10 orduengatik irabaziko lukeena. Gainera, “berritutako” prestazioa langileak aurreko lanean irabazitakoaren arabera kobratzen da, ez berrian.\nOrdainetan, prestazioaren denbora ez da luzatuko jaso ez den kopuruaren proportzioan. Hau da, lanaldi partzialean lan egiteagatik eta prestazioaren %25 bakarrik jasotzeagatik, ez da “langabezia-denbora” handitzen. Hori bai, lanaldi partzialeko kontratua amaitzen denean, langabeziaren jatorrizko zenbatekora itzuliko da.\nEtetea eta berriro hastea\nLangabezia eta lanaldi partzialeko lana bateratzeaz gain, langabezia kobratzen duenak aukera du kontratu berriak irauten duen bitartean prestazioa etetea. Aukera honen abantaila da, prestazioa berrabiarazten denean, Gizarte Segurantzak ordaindutako kuota ez dela murriztuko eta esleitutako gainerako denbora hartuko duela. Kontratu berriak urtebete baino gutxiago irauten duen kasuetan bakarrik erabil daiteke aukera hori. Enplegu berria luzeagoa bada, etendako laguntzaren kobrantzari berriro ekiteaz gain, beste langabezia-aseguru bat ere eska daiteke, egindako kotizazio berriekin. Azken aukera hori komenigarria izan daiteke, langabezia zaharrari denbora gutxi geratzen bazitzaion.\nLanaldi partzialeko kontratua amaitzen denean, langabeziaren jatorrizko zenbatekora itzultzen da.\nLangabezia-kobrantza lanaldi osokoa denean ere bateragarria da beste lan batekin. Kasu berezi horretan, kobrantza ezin izanen da aldi berean egin. Izan ere, kasu horretan ere, etekina eten egin daiteke, eta, ondoren, berriro ekin. Horrela, kontratu berriak urtebete baino gutxiago irauten badu (berez, 360 egun), amaitu ondoren berriro ematen ahalko zaio prestazioa. Aldiz, urtebete baino gehiago irauten badu, lehengo langabeziari berriro heldu edo berria eskatu ahal izango da, azken enpleguko kotizazioekin.\nZerbitzua kobratzean hasten den jarduera profesional autonomo gisa egiten denean ere etena ezartzen da. Etendako langabeziaren kobrantzari berriro ekiteko diferentzia jarduerak irauten duen hilabete kopuruan gertatzen da. Hemen, berriz kobratzeko, beharrezkoa izanen da autonomo araubideko jarduera berriak 24 hilabete baino gehiago ez irautea, eta horrek onura zabaltzen du besteren konturako lanarekin alderatuta. Epe hori gaindituta, kobrantza berriro egiteko aukera galduko da.\nenplegua ezkutuko ekonomia langabezia paro-eu


HOTS BEGI DANBOLINAK: MONDRA: (100 + 1) URTE\nPublicado por Josemari Velez de Mendizabal en 7:00:00\nJosemari Velez de Mendizabal 17 de diciembre de 2013, 7:20\nEUGENIO ETXEBESTE IRAKURLE ZINTZOAK BIDALI DIGU KOMENTARIOA:\n"Futbol ekipoaren argazki hori nere etxean oso ezaguna zan. Badakizun bezela nere familia Irunetik etorria zen eta nere aita eta osaba bat (askoz gehiago famatua garai hartan-Pepito Etxebeste "El gol de la victoria etxebeste lo-ha-metido...) Real Unionen jokalariak ziren.\nOrdun Real Unionek Kopako Kanpeonatoa irabazi zuen Real Madrilen kontra eta Irunen harreran kantu hori jendeak kantatu zuen Irungo kaleetan. Ez dakit ze urtean zan hori (1)\nBadakitena da argazki hortan Mrs. Harris onduan, ezkerreko lehenengoa, nere aita dala Francisco (Paco) Etxebeste (Real Unionen uniformeakin noski).\nBa begira, handik urte batzuk pasa ondoren (1945'an) Arrasateko "Banco Guipuzcoano'ra" etorri zan lanera familiarekin. Ni 1947'an jaio nintzen. Eta argazki horren gure etxean kopia bat zegoen , eta beti entzun genuen futbool zelaia zala "Elmakoa" eta hori justifikatzeko kanposantuaren "Kapilla" edo mausoleo ikusten dana argumentoa zan.\nUdalpen, uste dut, beste kopia bat egon zan, baina orain desagertuta dago"\n(1) 1924-05-24an jokatu zen finala, Donostiako Atotxan.\nESKERRIK ASKO EUGENIO!!


Ikastaroa: Arabako Errioxako dantzak — dantzan.eus\nHemen zaude: Hasiera › Komunitatea › Dantzan Ikasi › Ikastaroa: Arabako Errioxako dantzak\nArabako Errioxako dantzak\nJon Fernandez, Pedro Elosegi, Amagoia Eguiluz, Elena Gonzalez de Artaza\nGasteizko Udal Folklore Akademia eta Indarra Euskal Kultur Elkartea\nData: Maiatzak 15\nOrdutegia: 9:30 – 13.30\nIzena emateko epea: Maiatzak 5\nArabako Errioxako dantza sorta bat irakatsiko du Gasteizko Udal Folklore Akademiako eta Indarra dantza taldeko irakasle talde honek. Hain zuzen ere Guardiako dantzak, Villabuenako makil-dantzak, Eltziegoko dantzak eta Ekorako bercijanako kate-dantza erakutsiko dituzte.\nEltziegotik irailaren 8ko Ama Birjinaren jaian egiten diren dantzak ekarriko dituzte. Gerra Zibilaren aurretik utzi zitzaion dantza egiteari Eltziegon, eta ondoren Seccion Femeninak berreskuratu zituen. Harrezkero 8 emakumek eta katximorroak dantzatzen dituzte. Guardiatik San Juan degollaoren omenez egiten diren dantzak ekarriko dituzte. Villabuenan 50eko hamarkadak berreskuratu ziren makila-dantzen sortatik zenbait ale ikasteko aukera izango da. Eta azkenik, Ekoran, Bercijanako Andre Mariaren omenez dantzatzen den kate-dantza ikasteko parada izango da.\nGasteizko Udal Folklore Akademia\nGasteizko Udala Folklore Akademia 1991an sortu zen. Lou Flagel beljikarra Donostian ospatu ziren folklore jardunaldi batzuetan entzuteko aukera izan zuten eta Beljikan funtzionatzen zuen Dantza Etxeen ereduan oinarrituta abiatu zen Akademia Gasteizen. Dantzaren alderdi ludikoa indartu eta dantzaz gozatzeko aukera eskaintzeko asmoa izan da bere ibilbidean. 700 ikasletik gora ditu eskolak eta dantza plazan egitaraurekin dantza Gasteizko kaleetan normalizatu dute. Irakasleen etengabeko prestakuntzarako eta ikasketarako jarrerak erreferentzia bihurtu du Gasteizko Udal Folklore Akademia.\nIndarra Euskal Kultur Elkartea 1973. urtean sortu zen Gasteizen. Elkartearen baitan dantza taldea, musika taldea eta inauteri taldea biltzen dira. Arabako dantzen bilketa, ikerketa eta dibulgazio lanetan zuzen-zuzenean aritu den taldea da, eta besteak beste talde hau arduratu zen 1987an Eltziegoko Gaiteroen doinuekin argitaratu zen “Arabako Dantzak” diskan jasotako azalpen testuak prestatzeaz. Arabako dantza tradizionalei dagokionez erreferentziazko iturria da Indarra dantza taldea.\nJon Fernandez, Pedro Elosegi, Amagoia Eguiluz eta Elena Gonzalez de Artaza\nEskarmentu handiko dantza-irakasle eta musikariak dira Arabako Gasteizko irakasle talde laukote hau. Jon Fernandez bai Folklore Eskolan eta bai Indarra dantza taldean aritzen da irakasle lanetan. Pedro Elosegi Udalaren Folklore Eskolako koordinatzailea da, eta eskola horretan bertan irakasle aritzen da Elena Gonzalez de Artaza. Amagoia Eguiluz Indarra dantza taldeko irakaslea da.


Krk-ko uharteko poni - Wikipedia, entziklopedia askea.\nKrk-ko uharteko poni\nKrk-ko uharteko ponia\nKrk-ko uharteko ponia, kroazieraz Krčki konj, Kroaziako bertako zaldi arraza bat da. Bere jatorria eta hedapen eremua Krk uhartean dago. Arraza 1923. urtean ezaugarritu zuten. Arraza honek gorputz trinko eta txikia dauka.\nKrk-ko uharteko ponia Balkanetako zaldi arrazen sailkapen taldean kokatzen da. Bertan Bosniako ponia, Albaniako ponia, Arravani, Aénos, Peneiako ponia, Skyros ponia zein Pindoko ponia daude besteak beste.\nBere tamaina zein gainontzeko ezaugarriengatik arraza hau ponien sailkapen taldean sartzen da.\nFAOren arabera arraza galduta dago, nahiz eta hainbat adituek oraindik ez dute iraungitzat ematen.\nKroaziako bertako zaldi arrazak\nOrriaren azken aldaketa: 12 iraila 2021, 11:35.


Letizia Borghesik irabazi du Giroko etapa, ihesaldia helmugaraino eramanda | Kirola | Berria\nLetizia Borghesik irabazi du Giroko etapa, ihesaldia helmugaraino eramanda\nTropelaren ehiza saiakerak ez du arrakastarik izan, baina Niewiadomak lehen postuari eutsi dio. Gaur, azkenean, ez dute igoko Gavia\nNadia Quagliotto besoa altxatuta helmugan sartzen, baina Letizia Borghesik, haren ezkerretara, irabazi zuen etapa. BERRIA Tamaina handiagoan ikusi\nItaliako Giroan ez da ohikoa ihesaldiak helmugaraino iristea, baina Letizia Borghesik (Aromitalia) ohiko gidoia hautsi zuen atzo Carate Brianzan, eta laugarren etapa irabazi zuen. Herenegun gertatu bezala, gainera, ez zuen irabazi helmugan besoa altxatu zuenak. Nadia Quagliottok (Ale Cipollini) pedalkada bat galdu zuen besoa altxatzen, eta Borghesik helmuga marraren gainean pasatu zuen. Hirugarren Chiara Perini (Bepink) izan zen, beste iheslaria. Tropela 42 segundora helmugaratu zen, eta Kasia Niewiadomak (Canyon) jarraitzen du lider.\nGiroan, normalean, tropeleko izen handiek ez dute errukirik izaten loria bilatzaileekin, baina atzo Borghesik, Quagliottok (Ale Cipollini) eta Perinik (Bepink) botariko hordagoa irabazi zuten. Helmugarako 25 kilometro falta zirenean bost minuturen aldea zuten, eta tropelak kale egin zuen bere kalkuluan. Ziztu bizian murriztu zuten aldea, baina ez guztia. Marianne Vos (CCC) izan zen bizkorrena tropeleko esprintean.\nBorghesik 20 urte baino ez ditu eta lehen garaipena du profesionaletan. Eguneko irudia bitxia utzi zuen, helmugan argazkiak eskatu baitzizkien, Vos, Niewiadoma eta Anemiek Van Vleuten (Mitchelton) bere idoloei.\nGaur mendiko lehen etapa handia jokatuko dute Ponte in Valtellina eta Lago di Cancanoren artean (88 kilometro). Etapa gogorra izango da, baina ez hasiera batean diseinatu zutenaren adina. Izan ere, Passo Gavia kendu behar izan dute bidea arriskutsu dagoelako. Haren ordez Torri di Fraele (1.938 m.) jarri dute: 7,3 kilometro eta %8,3ko pendiza.


Laudatio - Diario de Noticias de Navarra\ndefensor del euskera y la cultura vasca\nandres urrutia 02.08.2020 | 01:27\nJoan Mari Torrealdai. Argazkia: Rubén Plaza\nAgur, Joanmari, adiskide, egun handirarte! Zure ohorez gomuta dezagun, beste behin ere, duela ehun urte Euskaltzaindia sortu zutenen asmo beretik abiaturik, harako gura: ekin eta jarrai\nHori da, gutxienez, Joan Mari Torrealdairi zor dioguna, Laudorioa. Izan ere, haren eginak eta ekinak biografia soil batean baino, goragoko mailan jartzeko modukoak baitira. Hartara, bere zereginetan neke eta etengabe uztartu ditu Joan Marik bi osagarri ezinbesteko, sarri-sarri bereiz eta banandurik agertzen zaizkigunak. Bateko, jakintza, jakin-nahia, ikastea izan ditu gogoko txiki-txikitatik, eta berak askotan aitortu zuen moduan, eta horrekin batera, ekintzetarako asmoa eta erabakimena, jakintzatik zetorkiona gizarteari itzuli nahian jardun baitu Torrealdaik bere bizitza osoan.\nHorra bada, jakintzatik ekintzetara haren bizitzaren haria. Bizkaiko Foruan jaio zen 1942. urtean, Urberuaga auzoan, eta gazterik ezagutu zituen, familiaren bidez eta urte batzuk lehenago, aldameneko Gernikan gertatutako triskantzak eta birrintzeak. Esku-eskura izan zituen orduko jazoeren eta gerra zibil anker eta zitalaren ondorioak.\nIkasteko bokazioak bultzaturik eta garai hartako askoren antzera, Arantzazuko seminariorako bidea hartu zuen 1954. urtean, inguruan zituen Foruko frantziskotarren eredua jarraitu nahian. Humanitateak izeneko ikasketak egin zituen bost urtez Arantzazun eta Foruan, gero filosofia eta, azkenean, teologia ere bai.\nArantzazuko esperientzia, hala ere, erabakigarria izan zitzaion bere bizitzan, bertan ikusi baitzituen punta-puntako artista, intelektual eta gizarte eragile asko, orduko urte haietan, XX. mendeko hirurogeiko hamarkadan, hain justu ere, Arantzazu izan baitzen euskalgintza eta euskal kulturaren berrikuntzaren lekuko. Bertan ere, Euskaltzaindiaren batzar esanguratsuak, batik bat, 1968. urtekoa, euskara batuaren nondik norakoak finkatu zituena. Handik aurrera eta etenik gabe, Jakin aldizkariaren ardura bere gain hartu eta berori zuzendu zuen, euskara batua bultzatzeko eta kultura haize berriak hedatzeko Euskal Herrian zehar, agintari politikoen debeku politikoa etorri arte.\nHorraino, beraz, Joan Mari Torrealdairen lehen aldia. Jakinen itxiera bortxatuaren ondoren, unibertsitatearen giroak erakarri zuen eta Okzitaniako Tolosan lizentziadun egin zen, frantses hizkuntza sakon ikastearekin batera. Gero, Parisera soziologia ikasketak egitera eta orduko maisuen irakaskuntzak hartzera. Han ikusi eta ikasi zuen Torrealdaik askatasunaren haria nondik zetorren, han ikusi eta ikasi baitzuen Euskal Herriko hegoaldean zentsurapean zegoena, Parisen bertan libre eta aske zebilela.\nSoziologiako ikasketa haietatik etorri zen gerora Euskal Idazleak gaur liburua, 1977. urtean, eta hogei urte geroago, 1997. urtean, Euskal Kultura gaur liburua. Parisen Elkar taldearen kide egin zen eta hala jarraitu du, Elkar Fundazioarena ere izan dela.\nParistik etorri 1975. urtean eta Jakin taldean sartu zen. Laster egokitu zitzaion Bizkaiko Anaitasuna aldizkaria ere zuzentzea, Deustuko Unibertsitatearen Soziologia Fakultatean eskolak ematen zituela. Bi urteren ondoren, berriro ere Jakinera, eta orduan delibero sendoa hartu zuen Joseba Intxausti, Joxe Azurmendi, Paulo Agirrebaltzategi, Manolo Pagola, José Antonio Aduritz, Pello Huizi eta beste batzuekin: Jakin euskarazko aldizkari kultural eta modernoa egiteko erabakia, aldizkariari lagunduz liburu sail berrien bidez.\nKazetaritza urteak etorri zitzaizkion gerogarrenean eta laster eskuratu zuen gai horren lizentzia Euskal Herriko Unibertsitatean. Soziologia arloan ere, doktorego tesia egin zuen eta argitaratu: ETB eta euskara.\nJoan den mendeko laurogeiko hamarkadan, familia osatu, tesia defendatu, Jakin beregainaren kudeaketa hartu eta Euskaldunon Egunkaria kazetaritza proiektuan murgildu zen.\nUrte oparoak eta aldi berean gatazkatsuak ere bai, 2003an itxi zutelako Euskaldunon Egunkaria eta bidegabeko atxiloketa eta auzibideetan ibili behar izan baitu urte luzeetan, harlauza gogor horretatik ezin libraturik. Artean, Jakin aldizkaria birmoldatzeko eta lekukotza belaunaldi berriei emateko aukera eta kemena izan ditu, bertako fundazioaren buru izanik.\nEuskaltzaindian, 2007an hartu genuen euskaltzain oso eta sarrera-hitzaldia 2009an egin zuen, Azkue biblioteka eta artxiboaren ardura akademikoa hartuz eta horren berriztatze prozesua sendo bultzatuz. Lan arduratsua eta balio handikoa egin zuen, Jose Antonio Arana Martija euskaltzainaren ildoari jarraituz, Azkue Biblioteka eta Artxiboari arnas berria eman nahian.\nEsan gabe doa horrek bidea ematen didala orain arte isilean utzi dudan Joan Mari Torrealdairen bestelako kezka eta grina -Euskaltzaindiaren sarrera-hitzaldian garatu zuena- azaleratzeko. Euskal bibliografia dugu hori, urtero-urtero bildu baititu euskarazko liburuak, sailkatu eta ondorio zehatzak atera, euskal bibliografia oso baten esperantzan; horra, bada, berak argitaraturiko XX. mendeko euskal liburuen katalogoa.\nLiburuak, nolanahi ere, objektu hutsak izan daitezke askoren iritziz, arima gabekoak. Joan Marirentzat, berriz, euskal liburuak ez dira halakoak, ez bada kultura oso baten isla. Hainbatez, Joan Mari Torrealdaik kezka bizia erakutsi du ikertzeko eta aztertzeko euskal liburuen inguruan izan diren liburu-politika eta hizkuntza-politika, bereziki zentsuraren bidez, eta horiek arakatu zituen bere doktorego tesian: La censura gubernativa y el libro vasco (1936-1983).\nHorra hor, aurrekoekin barne-barnetik lotua osterantzeko arloa, alegia, euskararen gutxiestea eta zokoratzea agerian jartzea. Besteak beste, egoki zertuak, El libro negro del euskera (1998) eta berrikitan, Asedio al euskera. Más allá del libro negro (2018) argitalpena.\nHortaz, Joan Mari Torrealdaik ukituriko arloak giza eta gizarte zientzietatik begiratuta ugariak dira eta jakintza oso baten adierazleak: kazetaritza, soziologia, Euskaltzaindia, euskararen geroa... Horietan guztietan, nondik nahi begiratuta ere, beti bilatu du bere ezaupideak herriaren zerbitzu eta onurarako izatea, herri euskaldun horri kultura-azpiegitura egokiak asmatuz eta gauzatuz.\nAnaitasuna, Jakin, Euskaldunon Egunkaria, Euskal liburuen katalogoa, Euskararen Akademia ez dira besterik kate luze baten katebegiak baino. Kategintza horretan herriaren garapena eta askatasuna izan ditu helburu eta xede, herri euskaldunak egungo gizartean behar dituen kultura-tresnak sortuz eta zabalduz. Horien artean, zer esanik ez, euskara batuaren aldeko apustu sutsua, berrogeita hamar urte geroago berresteko aukera izan zuena. Hainbatez, Euskaltzaindiaren mendeurrenean, Akademiak ondutako Euskara batuaren adierazpena testua jendaurrean irakurtzeko bera izendatu zuen Euskaltzaindiaren Osoko bilkurak, aho batez erabaki ere.\nGuretzat eta herriarentzat eredugarria izan zara Joanmari adixkidea, uztartzen jakin izan duzulako jakintza eta ekintza, euskararentzako garai zail zein gozoetan. Bizitzak on-gaitzak ekartzen ditu. Halakoak ere izan ditu Joan Mari Torrealdaik eta azken urteetako pairamen latzak, gure artetik eraman zaituztenak, ez dira isilean utzi beharrekoak. Zure adiskide guztiak kezkaz eta arduraz bizi izan ditugu urte hauek. Zu, alabaina, beti aurrera, guri euskararen aldeko ahaleginetan sustatuz eta bultzatuz.\nBuka dezadan nirea, zuri eskerrak emanez euskara eta euskal kulturaren mesederako egin duzun guztiagatik; doluminak zure etxeko eta familiakoei, zurekin bat egin dutelako une garratz eta alaietan eta doluminak, esan gabe doa, euskalgintza osoari, guztiok galdu dugulako Joan Mari Torrealdai. Seguru nago, Joanmari adiskide, zauden lekuan zaudela, begi onez ikusiko duzula zeuk egindako ahaleginek emaitza sendoak ekarri dituztela. Zeurea abiapuntu harturik, jarraituko dugu guk lanean, euskarari dugun onena emanez. Agur, Joanmari, egun handirarte! Zure ohorez gomuta dezagun, beste behin ere, duela ehun urte Euskaltzaindia sortu zutenen asmo beretik abiaturik, harako hura: ekin eta jarrai.\n150.000 trabajadores en ERTE siguen sin cobrar la prestación, según una encuesta.\nMuxikoak Jaiki Hadi taldearekin.


Duda gabe, aurretiko emakumeen lana ezagutu behar dugula, oinarri bezala aurrera egiteko. Celia Amorosek esaten duen moduan “belaunaldiz belaunaldi, beti hutsetik hasten garela ematen du”. Prestakuntza teoriko feminista baten beharrean gaude, bai emakumeok zein gizonek hainbat harresiz\n(estereotipoak, maitasun erromantikoa, harreman afektibo sexualak…) askatu ahal izateko. Geroz eta argiago ikusten dut, gaia jorratzen duen irakasgai bat beharrezkoa da Hezkuntza Sisteman…\nNire ikerketa lanen ondorioz…, erkidego batzuetan badagoela, jakin badakit. Irakurri izan dudanagatik Andaluzian, Galizian… DBHko 2. edota 3. mailan ematen da… Euskal Autonomia Erkidegoan, interesgarria litzateke, horrelako irakasgai bat bideratzea. Horretan prestakuntza jaso izan duten irakasleekin, bestela alferrik. Ez dira eduki teorikoak soilik, patriarkatuaren estruktura desikasteko, deseraikitzeko…, prestakuntza teorikoaz gain, Berdintasunean sinistu behar da, konzienteki bidaltzen diren mezuaz zein eztuko kurrikuloaz jabe izanik; Hausnarketa eta etengabeko formakuntzan; Sinkretismoa eta ahizpatasuna suspertuz; Balore berriak ezarriz; Egoera ezberdinak kudeatzeko bide berriak bilatuz… Nik uste, hauxe litzatekela Euskal Eskola Publikoak hartu beharko lukeen hurrengo erronka.\nEskolan badaude aurrera eramaten diren hainbat ekimen, adibidez haur hezkuntzan eta lehen hezkuntzan, koloreen gaia, patioetako erabileraren hausnarketa eta neurriak, testu liburuen analisia eta gainbegiratzea,… Egun, DBHek ataza dauka…\nHorrela hurrengo belaunaldiek, emakume erreferenteak ezagutuko lituzkete, haien lanak ezagutuz, hainbat emakume agerian jarriz, balore ezberdinak landuz, emakumeen aurkako indarkeria prebenituz, berdintasuna bultzatuz… hitz batez, gizabidezko jendartea eraikiz.\nNire inguruan landu beharko nuke, FEMINISMOA zer den (lagunen artean) eta ikastetxean (lanean), emakumeen aurkako indarkeria. Ezjakintasunagatik eta prebentzioagatik, hurrenez hurren.\nLagunen artean belaunaldiaren kontua dela uste dut, eta nahaste borraste ikaragarria dute definizioa eta hitzarekin.\nEta prebentzioa, nire ikasleen artean, ikasleen gehiengoa emakumezkoak direlako, haien oraina eta etorkizunerako funtsezkoa den emakumeen aurkako indarkeriari aurre egiteko, eta berdintasunaren baloreak bultzatzeko.\nAurreko ikasturteetako post bat aukeratu behar izanez gero, Amaiarena aukeratuko nuke. Feminismoak onurak soilik ekarri dizkidalako, eta berari bezala, estereotipoez askatu nau, nire gorputza maitatzen irakatsi dit (daukadana izango da bizitza bizitzen lagunduko nauen bakarra…), matxismoa desikasten eta balore berriak ikasten lagundu dit, interdependienteak, ekodependienteak eta autonomoak izan gaitezkeela jakinarazi dit; erlatibizatzen eta bizipoza eman dit; pertsona berri interesgarriak bidean jarri dizkit, zeinekin lotura berezia dudan… Eta hezitzaile bezala nik ere ekonomia feministan sakondu beharko nuen, eta irakurri, irakurri, irakurri… emakume erreferente hoien lanak, entseguak, liburuak…\nWikipediako emakume erreferenteren bat aukeratu beharko banu, Marian Morenoaukeratuko nuke, ikastaro honetan ezagutu baitut eta oso emakume bailotsua, interesgarria…dela iruditzen zaidalako, eta hezkidetzan gaur egungo erreferentea delako. Eta bestetik, Marcela Lagarde, gehien bat bere lanak ezagutzen ditudalako.\nAzkenik, “Zarena Zarelako”.